title: Teitittely

text: Vaikka näitä monikkoja käytetään jokapäiväisessä puheessa, niitä ei ole hyväksytty yleiseen käytäntöön, niin sanottuun standardienglantiin. Muoto "you guys " on USA:ssa yleisin ja sitä pidetään muodoista neutraaleimpana.


title: Teitittely

text: Jossain määrin englannissa esim. suomen ja ruotsin teitittelyä vastaa äärettömän tarkka sanojen mr., mrs. ja miss käyttö.


title: Guy Carbonneau

text: Guy Carbonneau (s. 18. maaliskuuta 1960 Sept-Îles, Québec) on kanadalainen jääkiekkovalmentaja ja entinen ammattilaisjääkiekkoilija, pelipaikaltaan keskushyökkääjä. Hän pelasi NHL:ssä 1318 runkosarjaottelua ja voitti kolme Stanley Cupia. Hän oli NHL:n parhaita puolustavia hyökkääjiä ja voitti kolmesti Selke Trophyn. Carbonneau oli Montreal Canadiensin päävalmentaja vuosina 2006–2009.


title: Guy Carbonneau

text: Ennen NHL-uraansa Carbonneau pelasi neljän kauden ajan Chicoutimi Saguenéensissa junioriliiga QMJHL:ssä. Hän oli kahdella viimeisellä QMJHL-kaudellaan seuransa paras pistemies, kaudella 1978–1979 141:llä tehopisteellä (62 maalia ja 79 syöttöpistettä) ja kaudella 1979–1980 182:lla pisteellä (72 maalia ja 110 syöttöpistettä). Montreal Canadiens varasi hänet NHL:ään numerolla 44 kolmannella kierroksella.


title: Guy Carbonneau

text: Carbonneau teki debyyttinsä NHL:ssä kaudella 1980–81, jolla hän pelasi Canadiensin paidassa kaksi ottelua, mutta paikkansa seuran vakiokokoonpanossa hän vakiinnutti vasta kahden Canadiensin silloisessa farmijoukkueessa, AHL-seura Nova Scotia Voyageursissa pelatun kauden jälkeen; kaudella 1981–1982 hän oli Voyageursin paras pistemies tehopisteillä 27 maalia ja 67 syöttöpistettä, jotka syntyivät 77:ssä runkosarjaottelussa.


title: Guy Carbonneau

text: Carbonneau pelasi Canadiensin kokoonpanossa yhtäjaksoisesti kahdentoista täyden kauden ajan ja nousi ajan mittaan seuransa avainpelaajien joukkoon. Vaikka Carbonneau osasi myös pisteiden teon tehden viidellä kaudella yli 50 pistettä ja yhtä monella kaudella yli 20 maalia, hän profiloitui enemmän puolustavana pelaajana ja hän olikin useilla kausilla seuransa ja koko liigan johtavia puolustavia hyökkääjiä. Carbonneau voitti NHL-urallaan kolmesti liigan parhaan puolustavan hyökkääjän palkinnon, Frank J. Selke Trophyn, vuosina 1988, 1989 ja 1992. Hän oli ehdokkaana palkinnon saajaksi vuonna 1990. Plusmiinustilastossa parhaat lukemansa, +37, Carbonneau saavutti kaudella 1989–1989. Hän voitti Canadiensin paidassa Stanley Cupin kahdesti, vuosina 1986 ja 1993, päästen jälkimmäisellä kerralla nostamaan pokaalin seuransa kapteenina, jona hän toimi vuosina 1989–1994.


title: Guy Carbonneau

text: Elokuussa 1994 Canadiens myi Carbonneaun St. Louis Bluesiin vaihdossa Jim Montgomeryyn. Carbonneau pelasi Bluesissa vain työsulun lyhentämän kauden 1994–1995. Lokakuussa 1995 Blues myi Carbonneaun Dallas Starsiin vaihdossa Paul Broteniin ja hän pelasi seurassa uransa loppuun asti, viiden kauden ajan. Kesäkuussa 1999 hän pääsi juhlimaan Starsin paidassa kolmatta Stanley Cupin mestaruuttaan seuran voitettua loppuotteluissa Buffalo Sabresin otteluvoitoin 4–2. Carbonneau pääsi pelaamaan Stanley Cupin voitosta myös vuosina 1989 ja 2000, mutta 1989 Carbonneaun silloinen seura Montreal hävisi mestaruuden Calgary Flamesille voitoin 2–4 ja 2000 Dallas Stars hävisi mestaruuden New Jersey Devilsille niin ikään voitoin 2–4. Carbonneau lopetti 18-vuotisen NHL-uransa kesäkuussa 2000.


title: Guy Carbonneau

text: Guy Carbonneau pelasi NHL-urallaan yhteensä 1318 runkosarjaottelua, joissa hän teki 663 tehopistettä (260 maalia ja 403 syöttöä). Hän pelasi 231 pudotuspeliottelua tehopistein 38 maalia ja 55 syöttöpistettä. Hän on pelannut seitsemänneksi eniten pudotuspelejä NHL:ssä. Hän saavutti plusmiinustilastossa positiivisen lukeman 14:llä kaudella ja koko uran plusmiinustilastoksi tuli +186. NHL:n pudotuspeleissä hän esiintyi yhtä kautta (1995–1996) lukuun ottamatta joka vuosi.


title: Guy Carbonneau

text: Carbonneau valittiin vuonna 2001 QMJHL:n Hall of Fameen. Vuonna 2005 QMJHL lanseerasi uuden parhaalle puolustavalle hyökkääjälle jaettavan palkinnon ja antoi sille nimen Trophée Guy Carbonneau. Chicoutimi on jäädyttänyt Carbonneuaun pelinumeron 21.


title: Guy Carbonneau

text: Lopetettuaan uransa Carbonneau toimi vuosina 2000–2002 kahden kauden ajan Montreal Canadiensin apuvalmentajana Michel Therrienin alaisuudessa. Apuvalmentajan pestinsä jälkeen hän siirtyi Dallas Starsin organisaatioon apulais-GM:ksi ja toimi tehtävässä tammikuuhun 2006 asti, jolloin hänet palkattiin toistamiseen Canadiensin apuvalmentajaksi, tällä kertaa Claude Julienin irtisanomisen jälkeen päävalmentajan tehtävät ottaneen GM Bob Gaineyn alaisuuteen. Kaudeksi 2006–2007 Carbonneau nimettiin Canadiensin päävalmentajaksi apulaisinaan Kirk Muller, Doug Jarvis ja Roland Melanson.


title: Guy Carbonneau

text: Carbonneau valmensi Montrealin 2007–2008 runkosarjassa 104 pisteeseen ja Itäisen konferenssin kärkipaikkaan. Hän oli kauden päätteeksi ehdolla NHL:n parhaalle valmentajalle annettavaan Jack Adams Awardiin. Seuraava kausi ei sujunut Carbonneaun valmentamalta Montrealilta yhtä hyvin, ja tammikuun lopun ja helmikuun aikana joukkue hävisi 13 pelistään 10. Carbonneau erotettiin maaliskuussa ja Bob Gainey palasi joukkueen päävalmentajaksi.


title: Guy Carbonneau

text: Carbonneaun vävy on jääkiekkoilija Brenden Morrow.


title: Fernando Ricksen

text: Fernando Ricksen (s. 27. heinäkuuta 1976 Heerlen, Alankomaat) on alankomaalainen jalkapalloilija, joka edustaa Skotlannin liigan Glasgow Rangersia. Ricksenin pelipaikka on puolustuksessa tai keskikentällä.


title: Fernando Ricksen

text: Ammattilaisuransa Fortuna Sittardissa vuonna 1993 aloittanut Ricksen siirtyi nykyiseen seuraansa AZ Alkmaarista vuonna 2000 3,6 miljoonan punnan siirtosummalla. Muut pelaajat valitsivat hänet Skotlannin liigan parhaaksi pelaajaksi vuonna 2005.


title: Palembang

text: Palembang on kaupunki Sumatralla, Indonesiassa. Se on Etelä-Sumatran provinssin pääkaupunki. Palembang oli aiemmin Srivijayan kuningaskunnan pääkaupunki. Kaupungin pinta-ala on 224 neliökilometriä. Vuoden 2000 väestönlaskennassa kaupungin väkiluku oli 1 194 000, vuoden 2010 arvio oli 1 276 000.


title: Patrick Paauwe

text: Patrick Paauwe (s. 27. joulukuuta 1975 t'Harde, Elburg, Alankomaat) on alankomaalainen jalkapalloilija, joka edustaa VVV-Venloa.


title: Patrick Paauwe

text: Ammattilaisuransa PSV Eindhovenissa aloittanut Paauwe on voittanut Feyenoordissa muun muassa maan mestaruuden ja UEFA Cupin. Hän on edustanut noiden kahden seuran lisäksi kahta muuta alankomaalaisseuraa, De Graafschapia ja Fortuna Sittardia.


title: Patrick Paauwe

text: "(kausi, seura, ottelut, maalit)"


title: Mealhada

text: Mealhada on kaupunki Portugalissa. Sen pinta-ala on 111 neliökilometriä ja asukasluku noin 20 400. Kaupunki sijaitsee Aveiron piirissä. Mealhadan pormestari on Rui Marqueiro.


title: Fools Garden

text: Fools Garden on saksalainen popyhtye, joka perustettiin vuonna 1991 nimellä Fool's Garden. Siihen kuuluu laulaja Peter Freudenthaler, kitaristi Volker Hinkel, basisti Dirk Blümlein ja rumpali Claus Müller. Yhtyeen ensimmäinen albumi, "Fool's Garden", ilmestyi vuonna 1991. Neljä vuotta myöhemmin ilmestyi heidän menestynein albuminsa "Dish of the Day", joka tuli tunnetuksi maailmanlaajuisen suosion saavuttaneen ”Lemon Tree” -hittikappaleen myötä.


title: Fools Garden

text: Yhtyeen nimi Fool's Garden muuttui vuonna 2003 muotoon Fools Garden kokoonpanomuutoksen yhteydessä.


title: Lepakko (rakennus)

text: Lepakko eli Lepakkoluola oli Helsingin Helsingin Ruoholahdessa sijainnut varastorakennus, joka tuli kuuluisaksi toimiessaan vuosina 1967–1979 asunnottomien alkoholistien hätämajoitustilana ja sen jälkeen tärkeänä nuorisokulttuurin tapahtumapaikkana. Rakennus purettiin vuonna 1999.


title: Lepakko (rakennus)

text: Porkkalankatu 1:ssä (vuoteen 1970 Lauttasaarenkatu) sijainnut Lepakko oli alun perin Suomen Väri- ja Vernissatehdas Oy:n varasto, joka rakennettiin arkkitehti Ragnar Gustafssonin suunnittelemana vuonna 1940. Suomen Väri- ja Vernissatehdas oli Tikkurilan Värin jälkeen maan suurin maalitehdas. Liiketoiminnan kasvaessa yhtiö päätti rakentaa uuden varaston teollisuusalueeksi kaavoitettuun Ruoholahteen. Helsingin kaupunki vuokrasi varastoa varten tontin Lauttasaarenkatu 1:stä, jonne varastorakennus valmistui 1940.


title: Lepakko (rakennus)

text: Vuokrasopimus kaupungin kanssa oli umpeutumassa 1960-luvulla, eikä kumpikaan osapuoli ollut kiinnostunut jatkamaan sitä. Väri- ja Vernissatehdas siirsi kaikki toimintansa Korsoon, ja toiminta Ruoholahden varastorakennuksessa päättyi vuoden 1967 lopussa.


title: Lepakko (rakennus)

text: Kun Länsiväylä vuonna 1965 valmistui, rakennus jäi sen päättymiskohtaan ajoratojen väliin. Tuolloin suunniteltiin jo sen purkamista liikennejärjestelyjen tieltä. Vuonna 1967 Pohjoiselta Makasiinikadulta purettiin iso yömaja kaupungin kiinteistöviraston uudisrakennuksen tieltä. Sen seurauksena yli 500 yömajan asukasta joutui taivasalle, koska heille ei ollut tarjolla korvaavia majoitustiloja. Saman vuoden syksyllä oli ankarat yöpakkaset, jolloin useita kymmeniä asunnottomia alkoholisteja paleltui hengiltä. Se sai Helsingin sosiaaliviranomaiset huolestumaan ja etsimään nopeasti hätämajoitustiloja. Vuonna 1961 perustettu Suoja-Pirtti ry oli aktiivisesti mukana majoitustilojen hankinnassa, samoin 7. marraskuuta 1967 toimintansa aloittanut vasemmistolaisesti värittynyt Marraskuun liike, jossa äänekkäimmät asunnottomien puolestapuhujat olivat samoihin aikoihin lääkäreiksi valmistuneet Ilkka Taipale ja Claes Andersson. Suoja-Pirtti ry:n perustaja Arvo Parkkila, itsekin entinen alkoholisti, otti vastuulleen yömajan toiminnan. Yömaja aloitti toimintansa 5. joulukuuta 1967. Sen nimiksi vakiintuivat Liekkihotelli ja Lepakkoluola. Liekkihotellin nimi tuli ”liekkiviinaksi” kutsutusta denaturoidusta T-spriistä (kirjain T tarkoitti teknistä), jota alkoholistit tuohon aikaan käyttivät yleisesti päihtymistarkoituksessa.


title: Lepakko (rakennus)

text: Ensimmäisten toimintakuukausiensa aikana rakennus sai sittemmin pysyväksi jääneen lempinimensä ”Lepakkoluola”. Nimen alkuperästä on useita versioita. Sitkeästi elävän jutun mukaan se tuli piirroksesta, jonka yksi asukas oli maalannut talon seinään. Kuvan oli tarkoitus esittää perhosta, mutta se muistutti enemmän lepakkoa. Toisen tarinan mukaan nimi tuli tummia päällystakkeja käyttävistä talon asukkaista. Kun he koettivat tasapainoilla talon ulko-ovesta, heidän lahjoituksena saadut monta numeroa liian suuret palttoonsa heiluivat kuin lepakon siivet. Kolmannen ja todennäköisimmän teorian mukaan nimi tuli Suomen Väri- ja Vernissatehtaan vanhasta logosta, jossa oli perhoskuvio. Logo oli maalattu rakennuksen seinään. Samoihin aikoihin televisiossa pyöri "Batman"-sarja, jolloin logo ja Batmanin lepakkoviitta yhdistyivät ihmisten mielissä lempinimeksi, joka yleistyi nopeasti.


title: Lepakko (rakennus)

text: Lauttasaarenkadun nimeksi vahvistettiin vuonna 1969 Porkkalankatu, koska Lauttasaaressa on Lauttasaarentie ja nimien samankaltaisuus aiheutti sekaannuksia. Uusi nimi otettiin käyttöön 1970.


title: Lepakko (rakennus)

text: Juhannuksen alla 1979 kaupunki tyhjensi yömajan. Talo jäi tyhjilleen, kunnes elokuun puolivälissä nuorisojoukko ja elävän musiikin yhdistys Elmu valtasivat sen ja nimi "Lepakkoluola" lyheni muotoon "Lepakko". Lepakko oli 1980-luvulla yksi pääkaupungin merkittävimpiä kulttuurikeskuksia. Siellä oli monenlaista toimintaa, kuten radioasema Radio City, teatteri Viirus, Aira Samulinin tanssikoulu ja moottoripyöräjengi. Siellä järjestettiin keikkoja ja kellarissa treenasi moni aikakauden suosituimmista yhtyeistä.


title: Lepakko (rakennus)

text: Helsingin keskustan laajetessa länteen Lepakon tontin arvo nousi, ja Helsingin kaupunki halusi antaa sen Nokian käyttöön. Sopuratkaisuna Elmulle annettiin uudet toimitilat Nosturista. Lepakko purettiin maanantaina 22.11.1999. Viimeinen siellä järjestetty tapahtuma oli Pillusions-reivit jotka kestivät 46 tuntia 20.11.-22.11 ja päättyivät muutama tunti ennen purkua. Viimeinen Lepakossa kuultu musiikkikappale oli reivien jälkeen soitettu Louis Armstrongin ”What a Wonderful World”. Tilalle rakennettiin toimistorakennus, jota Nokia ei kuitenkaan ottanut käyttöönsä, vaan siihen tuli Ilmarisen konttori. Lepakosta on paikalla muistona Lepakon aukio, jolla sijaitsevaan vitriiniin on siirretty Lepakon salin katosta riippunut Jouni Kuusimäen lepakkoveistos.


title: Kevin Hofland

text: Kevin Hofland (s. 7. kesäkuuta 1979 Brunssum, Limburg, Alankomaat) on alankomaalainen jalkapalloilija, joka edustaa Eredivisien Feyenoordia. Hoflandin pelipaikka on puolustaja.


title: Kevin Hofland

text: Hän aloitti uransa paikallisessa pikkuseurassa, Limburgia Brunssumissa. Ensimmäinen ammattilaisseura Hoflandilla oli Fortuna Sittard. Hofland on liitetty monissa siirtohuhuissa Manchester Unitediin, mutta vuonna 2004 hän kuitenkin siirtyi yllättäen Saksaan, VfL Wolfsburgin riveihin. Kolmen kauden jälkeen hän siirtyi hollantilaisseura Feyenoordiin vuonna 2007. Alankomaiden maajoukkueessa hän on pelannut 7 ottelua.


title: Kevin Hofland

text: "(kausi, seura, ottelut/maalit)"


title: Anima Vitae

text: Anima Vitae on suomalainen, vuonna 2000 perustettu animaatiostudio, jonka erityisosaamista on hahmoanimaatio. Anima Vitaen tuotantoa ovat muun muassa television animaatiosarjat "Itse valtiaat" (2001–2008), "Pasila" (2007–2013) ja "Apinatasavalta" (2012). Se tunnetaan myös VR:n ”Kivimiehet” ja Finnairin ”Poro ja tähti” -mainoksista sekä Laura Neuvosen lyhytelokuvista "Kutoja" (2005) ja "Möbleeraaja" (2006). Anima Vitae oli mukana tuottamassa suomalaista koko perheen animaatioelokuvaa "Niko – Lentäjän poika" (2008), joka oli yhteistuotanto suomalaisen Cinemaker Oy:n, saksalaisen Ulysses GmbH:n, tanskalaisen A. Filmin sekä irlantilaisen Magma Filmsin kanssa.


title: Anima Vitae

text: Animaatiostudio Anima Vitae on perustettu vuonna 2000 ja se sijaitsee Helsingin Hermannissa. Sisaryhtiönsä Anima Boutiquen kanssa Anima on täyden palvelun studio, jossa tehdään mainoksia, tv-sarjoja ja elokuvia. Kaikki Animan viisi osakasta työskentelevät studiolla.


title: Anima Vitae

text: Vuonna 2007 Anima Vitaen animoimat VR:n ”Kivimiehet” voittivat 3 Effie Finland -palkintoa. Anima Vitae on tehnyt yli 150 mainosta. Anima Vitae toteutti animaation Helsinki-filmin tuottamaan, "Itse valtiaat" -sarjaan perustuneeseen elokuvaan "Keisarin salaisuus" (2006). Animan kansainvälinen hitti, vuonna 2008 ensi-iltansa saanut, "Niko – Lentäjän poika" ("Niko & The Way to the Stars"), myytiin 118 maahan. Elokuvalle tehtiin myös jatko-osa "Niko 2 – Lentäjäveljekset" (2012).


title: Anima Vitae

text: Anima Vitae on parhaillaan mukana kansainvälisessä yhteistuotannossa, jonka tarkoituksena on tehdä pelihahmo Hugosta kertova elokuva nimellä "Hugo – The World’s Worst Comeback".


title: Siddur

text: Siddur on juutalaisten rukouskirja. Se sisältää päivittäiset rukoukset, ja sitä käyttävät juutalaiset ympäri maailmaa.


title: Siddur

text: Tavallisesti siddureissa on rukoukset sapatteja varten. Lisäksi niissä on rukoukset uudenkuun juhlaa roš hodešia varten, ruokarukoukset, ympärileikkaus-, vihki- ja hautajaistoimitukset. Useimmissa on kolmen suuren pyhiinvaellusjuhlan rukouskaava. Muuten suurten juhlapäivien rukoukset painetaan pääasiassa omaksi kirjakseen, jota kutsutaan nimellä "mahzor".


title: Siddur

text: Varhaisimmat juutalaiset rukoukset ovat "Šema Israel" (Kuule Israel) ja 19 rukouksen sarja, jota kutsutaan nimellä "šemone esre" tai "amida". Nimi "šemone esre" merkitsee itse asiassa kahdeksaatoista rukousten alkuperäisen määrän mukaan. Talmudin mukaan näiden rukousten lopullinen järjestys ja sisältö päätettiin vasta Jerusalemin toisen temppelin tuhoamisen jälkeen. Tarkka sanamuoto jätettiin kuitenkin avoimeksi, ja vasta useita vuosisatoja myöhemmin myös rukousten nykyisin käytetty muoto oli vakiintunut.


title: Siddur

text: Varhaisia juutalaisia rukouskirjoja esiintyi noin vuonna 850 jaa. Noin 1000-luvulta lähtien kaikki juutalaiset rukouskirjat sisälsivät samat perusrukoukset samassa järjestyksessä.


title: Patrick Lodewijks

text: Patrick Lodewijks (s. 1. helmikuuta 1967, Eindhoven, Pohjois-Brabant, Alankomaat) on entinen jalkapallomaalivahti ja nykyinen maalivahtivalmentaja.


title: Patrick Lodewijks

text: Lodewijks on tällä hetkellä koko pääsarjan vanhin pelaaja, ja Alankomaiden ammattilaissarjojen toiseksi vanhin pelaaja kakkosliigassa pelaavan, AGOVV Apeldoornin veteraanimaalivahti Raimond van der Gouwin jälkeen. Ennen siirtymistään Feyenoordiin Lodewijks edusti PSV Eindhovenia ja FC Groningenia. Hän lopetti uransa kauden 2006-2007. Nykyään hän toimii Feyenoordin maalivahtivalmentajana.


title: Digita

text: Digita Oy on langattomien viestintäverkkojen verkko-operaattori, joka hallinnoi Suomen maanpäällisiä radio-, tv- ja mobiili-tv-verkkoja lähetysasemineen ja mastoineen. Digitan asiakkaita ovat tv- ja radioyhtiöt sekä mobiili- ja laajakaistaoperaattorit.


title: Digita

text: Digita Oy:n omistaja on Digital Colony -sijoitusyhtiö.


title: Digita

text: Valtioneuvoston 4.3.2004 tekemän periaatepäätöksen mukaan koko maanpäällinen lähetysverkko siirtyi käyttämään digitaalitekniikkaa 31.8.2007. Sen jälkeen TV-lähetysten katseleminen on ollut mahdollista vain digitaalisena.


title: Digita

text: Maisemakuvassa näkyy useita mastoja, joita on Suomessa kaiken kaikkiaan muutamia tuhansia. Digita hallinnoi antenni-tv-verkon osalta 36 suurta mastoa ja 152 täytelähetinasemaa ympäri manner-Suomea. Suurin osa mastoista on teleoperaattoreiden hallussa. Digitan antenni-tv-verkko tavoittaa 99,9 prosenttia Manner-Suomen väestöstä. Maanpäällinen televisio tarjoaa useita vapaita televisio- ja radiokanavia sekä maksu-tv-palveluita.


title: Digita

text: Digitan langaton @450-laajakaistaverkko avattiin 1. huhtikuuta 2007. Digita toimi operaattorina noin 98 prosenttia Suomen väestöstä kattavassa @450-verkossa. @450-verkko myytiin 9.3.2011 Datame Oy:lle, josta tuli kaupan myötä @450-laajakaistaverkon uusi verkko-operaattori.


title: Digita

text: Digitan mobiili-tv-verkossa, joka avattiin joulukuussa 2006, voi seurata Yle TV1- ja Yle TV2 -kanavien sekä kotimaisia että ulkomaisia sisältöjä sekä radiokanavista YleX- ja Yle Radio 1-kanavaa. MTV:n kanavista mobiili-tv:ssä näkyvät MTV3 ja Sub.


title: Digita

text:
Valtioneuvosto antoi 8.9.2011 Digitalle luvan luopua vanhentuvasta mobiilitelevision DVB-H -lähetystekniikasta. Jatkossa Digita käyttää DVB-T2-teknologiaa kanavanipussa D. Tämä tekniikka soveltuu sekä mobiiliin että kiinteään vastaanottoon.
Nykyinen mobiili-tv-verkko kattaa pääkaupunkiseudun kehyskuntineen sekä Tampereen, Oulun sekä Turun ja Salon seudun. Suurista kauppakeskuksista esimerkiksi Vantaan Jumbossa, Espoon Sellossa sekä Ideparkissa on mobiili-tv-verkko. Verkon peittoalueella asuu noin kaksi miljoonaa suomalaista.


title: Digita

text: DNA tarjoaa ensimmäisenä palveluoperaattorina matkapuhelinasiakkailleen televisiopalveluja mobiili-tv-verkossa. Muiden palveluoperaattorien matkapuhelinasiakkaat näkevät ainoastaan mobiili-tv-verkon kautta MobiiliTV:n Infokanavan, jossa on kootusti tiedot muun muassa MobiiliTV-palvelusta, verkon tarjoamasta sisällöstä, MobiiliTV-palveluun yhteensopivista päätelaitteista ja verkon peittoalueesta. Verkko on avoin myös muille palveluntarjoajille.


title: Digita

text: Digita Oy on entinen YLE:n Jakelutekniikka, joka yhtiöitettiin Ylen kokonaan omistamaksi tytäryhtiöksi 1. tammikuuta 1999. Vuonna 1998 Suomi ja Irlanti olivat Euroopan viimeiset maat, joissa julkisen palvelun yleisradioyhtiö omisti kansallisen jakeluverkon. Muualla Euroopassa jakelutekniikka oli erotettu ohjelmatoiminnasta jo aiemmin.


title: Digita

text: Digita myytiin, jotta saatiin varoja television ja radion digitalisointiin. Kaikkiaan Yle sai Digitan myynnistä n. 300 miljoonaa euroa.


title: Digita

text: Digitalla on viestintämarkkinalaissa tarkoitettu huomattavan markkinavoiman asema (HMV) korkeita mastoja käyttävässä tv- ja radiolähetystoiminnassa, joten Viestintävirasto on määrännyt Digitan veloittamaan tv-yhtiöitä kustannusperusteisesti. Tilikaudella 2011 Digita teki liikevoittoa 24,2 prosenttia liikevaihdosta. Viestintävirasto tarkastaa kirjanpidosta johdettujen eriyttämislaskelmien perusteella vuosittain, että Digitan hinnoittelu on kustannusperusteista ja että pääoman tuottoprosentti on sallituissa rajoissa.


title: Digita

text: Digitan antenni-tv-verkon peitto on 99,9 prosenttia eli se tavoittaa lähes jokaisen suomalaisen. Yhden valtakunnallisen tv-kanavan lähetys maksaa vuodessa 2,7 miljoonaa euroa, jolloin yhden tv-kanavan jakelu maksaa vuodessa 50 senttiä jokaista suomalaista kohden.


title: Digita

text: Yle, Nelonen ja MTV3 ovat valittaneet Digitan hinnoittelusta viestintävirastolle ja korkeimpaan hallinto-oikeuteen. Ylen toimitusjohtaja Mikael Jungnerin mukaan Ruotsin jakeluhinnat ovat puolet Suomen hinnoista. MTV3:n toimitusjohtajan Pekka Karhuvaaran mukaan Digita tekee noin 40 % liikevoittoa ja että Digitalla on täydellinen monopoli. Yle ostaa Digitalta palveluja vuodessa 30 miljoonalla eurolla ja MTV3 21 miljoonalla eurolla.


title: Digita

text: Viestintävirasto on tarkistanut Digitan tv-lähetysten hinnoittelun ensin vuonna 2008 ja korkeimman hallinto-oikeuden pyynnöstä toistamiseen vuonna 2010. Viestintävirasto on molemmilla kerroilla todennut Digitan toimineen hinnoittelussa asianmukaisesti ja noudattavan sille asetettuja huomattavan markkinavoiman tuomia velvoitteita ja hinnoitteluperiaatteita. Korkein hallinto-oikeus on 7.5.2012 tekemällään päätöksellä vahvistanut Digitan digitaalisten televisiolähetysten hintojen olevan kustannussuuntautuneita eli perustuvan palvelun tuottamisesta aiheutuneisiin kustannuksiin. KHO:n päätöksen mukaan Digitan hinnat ovat viestintämarkkinalain ja Viestintäviraston asettamien velvoitteiden mukaisia.


title: Digita

text: Digi-tv-tekniikan mahdollistaman tehokkaamman verkon ja taajuuksien käytön ansiosta vuosien 2002 ja 2012 välillä jakelutekniikan kehittyminen on pienentänyt yhden jaeltavan tv-kanavan jakelukustannuksen noin seitsemänteen osaan entisestä. Kustannus, joka aiemmin mahdollisti yhden tv-kanavan jakelun, mahdollistaa nykyään kokonaisen kanavanipun jakelemisen. Yhteen kanavanippuun mahtuu noin seitsemän tv-kanavaa. Tavallisen tv-kanavan välittäminen maksaa vuodessa noin kaksi miljoonaa euroa eli noin kaksi euroa vuodessa kotitaloudelle. Maanpäällinen antennijakelu on ylivoimaisesti kustannustehokkain tapa saattaa televisio- ja radiokanavat teknisesti korkeatasoisina kotitalouksien käyttöön koko Suomen alueella.


title: Digita

text:
Digita teki vuosina 2010–2012 liikevoittoa 24,2–36,5 % liikevaihdosta. Vuonna 2013 liikevoitto laski 17,3 prosenttiin.
DNA ja Elisa ovat saaneet luvat televisioverkkotoimintaan. DNA ja Anvia lähettävät teräväpiirtolähetyksiä. DNA:lla on omia antennimastoja ja Elisa käyttää Digitan mastoja.


title: Digita

text: Norjalaiselle Norkringille myönnettiin antenniverkkotoimilupa, ja sen oli määrä aloittaa vuoden 2017 alussa. Norkring kuitenkin ilmoitti liikenne- ja viestintäministeriölle, että se luopuu sille myönnetyistä antenniverkon verkkotoimiluvista.


title: Digita

text: Antenniverkko


title: Digita

text: Teräväpiirto-televisioverkko (DVB-T2)


title: Digita

text: Digitalle siirtyi Yleisradion jakelutekniikan perusrakenne, Suomen radio- ja televisioasemat, joita aikaisemmin kutsuttiin yleisradioasemiksi. Päätös tehtiin jo vuonna 1998 ja Digitan toiminta ja tehtävän toteuttaminen alkoi vuoden 1999 alusta.


title: Digita

text:
Muut täytelähetinasemat
Digitalla on asiakkaidensa lähetysten lisäksi myös omaa toimintaansa varten yleisradiotaajuuksia.


title: Mike Eruzione

text: Michael Anthony ”Mike” Eruzione (s. 25. lokakuuta 1954 Winthrop, Massachusetts) on entinen yhdysvaltalainen jääkiekkoilija. Pelipaikaltaan hän oli hyökkääjä.


title: Mike Eruzione

text: Eruzione aloitti uransa Bostonin yliopiston joukkueessa. New-England Whalers varasi hänet WHA:han 1974 varaustilaisuuden toisella kierroksella numerolla 28. Eruzione pelasi urallaan kaksi kautta IHL-liigassa. Vuonna 1979 hänet nimettiin Yhdysvaltojen olympiajoukkueen kapteeniksi. Joukkue voitti sensaatiomaisesti olympiakullan 1980 talviolympialaisissa. Eruzione iski voittomaalin ratkaisevassa ottelussa Neuvostoliittoa vastaan. Hän lopetti jääkiekkouransa turnauksen jälkeen ja ryhtyi televisiokommentaattoriksi.


title: Mike Eruzione

text: Myöhemmin Eruzione palasi Bostonin yliopistoon urheilun kehitysjohtajaksi. Hän on myös Calgaryn farmijoukkueen osaomistaja. Vuonna 2004 ensi-iltansa saanut elokuva "Miracle" kertoo Eruzionen ja olympiajoukkueen valmentaja Herb Brooksin suhteesta ja Eruzionen roolista joukkueen kapteenina.


title: AKM

text: AKM () on AK-47-rynnäkkökiväärin modernisoitu versio, jota on valmistettu huomattavasti enemmän kuin alkuperäistä AK-47:ää. Aseen valmistus aloitettiin vuonna 1959 ja se oli massatuotannossa AK-74-kivääriin siirtymiseen asti. AKMS on kiväärin maahanlasku- ja panssarijoukoille tarkoitettu taittotukkinen versio.


title: AKM

text: Suurin ero AK-47-kivääriin on levyprässätty runko aiemman jyrsityn sijasta. Pienempiä eroja ovat muun muassa uudelleenmuotoiltu etutähtäin, vaihdin, laatikon kansi ja piipussa lusikkamallinen kompensaattori. Myös takatähtäimen säätövara muutettiin 800 metristä tuhanteen metriin. Myöhemmässä vaiheessa pistoolikahvoja alettiin valmistaa bakeliitista puisten sijaan; myös bakeliittilippaiden valmistus aloitettiin kokometallisten lisäksi. Toiminnallisesti ase on sama kuin edeltäjänsä AK-47. AKM käyttää AK-47:n tapaan 7,62×39 mm patruunoita ja aseen lippaat ovat yhteensopivia AK-47:n ja RPK-pikakiväärin kanssa.


title: AKM

text: Asetta on valmistettu ja viety useaan maahan ja kopioineen se onkin useimmiten tavattu Kalašnikov-sarjan ase. Vaikkei AKM olekaan enää virallisesti Venäjän asevoimien palvelusase, sitä käytetään edelleen. Syynä tähän on 7,62×39 mm patruunan AK-74:ssä käytettyä 5,45×39 mm patruunaa parempana pidetty läpäisykyky.


title: Vesimittari

text:
Vesimittarilla mitataan vedenkäyttöpaikan kuluttama vesimäärä kuutiometreinä. Vesimittari sijoitetaan tulovesijohtoon ennen muita vesilaitteita. Mittarin mukaan käyttöpaikkaa laskutetaan käytetystä vedestä, usein myös jätevesi laskutetaan käyttöveden mukaan.
Veden virtauksen mittaamiseen käytetään vesimittaria, joka toimii vesiturbiinin tapaan. Erona on kuitenkin se, että virtauksesta otetaan nyt energiaa vain sen verran kuin tarvitaan mittarin osoittimen siirtämiseen. Juoksupyörän akselilla on kierukka jonka kierrokset välitetään useiden alennusvaihteiden kautta mittarin laskuriin.


title: Vesimittari

text: Päävesimittarit ovat vesilaitoksen omistamia ja huoltamia vesiliittymäkohtaisia vesimittareita. Yleensä vesilaitos tekee yhden liittymän omakotitaloon, paritaloon sekä kerros- ja rivitaloon. Jokaiseen liittymään tulee yksi vesimittari, jonka perusteella vesilaitos laskuttaa.


title: Vesimittari

text: Taloyhtiöissä vesilaitoksen vesilaskun jakoperusteena voidaan käyttää mm. asunnon pinta-alaa tai huoneistossa asuvien henkilöiden lukumäärää. Pinta-alaan perustuvassa laskutuksessa ongelmana on se, että isossa asunnossa yksin asuva joutuu maksamaan vedestä enemmän kuin pienemmän asunnon monihenkinen perhe. Henkilölukuun perustuva vesimaksu peritään yleensä kiinteänä kuukausimaksuna. Molemmat edellä mainitut jakoperusteet jättävät huomiotta asukkaiden erilaiset kulutustottumukset, jolloin vettä säästeliäästi käyttävä maksaa myös muiden vedenkulutuksesta.


title: Vesimittari

text: Oikeudenmukaiseen laskutuksen saavuttamiseksi voidaan kerros- ja rivitaloasunnoissa käyttää alamittausta, jolloin jokaiseen asuntoon asennetaan omat vesimittarit. Tällöin taloyhtiö laskuttaa asukkaita todellisen kulutuksen mukaan. Taloyhtiö omistaa huoneistokohtaiset mittarit ja vastaa niiden huollosta ja kunnossapidosta.


title: Beja (Portugali)

text: Beja [] on Bejan piirin pääkaupunki Portugalissa, Alentejon alueella. Kunnan alueella noin 36 000. Bejan kunnan pinta-ala on 1 146 neliökilometriä.


title: Beja (Portugali)

text: Kaupungin pormestari on João Rocha.


title: Beja

text: Beja voi tarkoittaa ainakin seuraavia:


title: Texas City

text: Texas City on Yhdysvalloissa Texasin osavaltiossa Galvestonin piirikunnassa Galvestoninlahden rannalla sijaitseva kaupunki. Kaupungissa asui 45 099 ihmistä vuonna 2010.


title: Texas City

text: Paikalle sijoittui tiettävästi eurooppalaista asutusta 1830-luvulla, jolloin Texas oli itsenäinen Meksikosta erottautunut tasavalta. Ensimmäisen asutuksen paikalle tuli rautatieterminaali. Vielä 1800-luvulla paikalla asui lähinnä karjankasvattajia, hedelmätarhureita ja kalastajia.


title: Texas City

text: Vuonna 1913 Yhdysvaltain presidentti William Howard Taft valmisteli interventiota Meksikon puolelle Veracruziin. Silloin kolmen tuhannen asukkaan Texas Cityyn sijoitettiin Yhdysvaltain toinen jalkaväkidivisioona, jossa oli 10 000 miestä. Samaan aikaan Yhdysvaltojen nuorten ilmavoimien tukikohta sijoitettiin kaupunkiin.


title: Texas City

text: Galvestoninlahdella Texas Cityn edustalla sattui 16. huhtikuuta 1947 katastrofi, jossa ammoniumnitraatilla lastattu laiva räjähti. Aineelliset vahingot olivat mittavia, ja virallisten tietojen mukaan 581 henkeä sai surmansa.


title: Texas City

text: British Petroleumin (entinen Amoco) öljynjalostamo Texas Cityssä oli räjähdysonnettomuuden näyttämönä 23. maaliskuuta 2005. Kuolleita oli 15 ja loukkantuneita yli sata.


title: Texas City

text: Vuodesta 2003 alkaen Texas City on luettu kuuluvaksi Houston–Sugar Land–Baytown-nimiseen metropolialueeseen. Sitä ennen metropolialueen nimitys oli Houston–Galveston–Brazoria.


title: Unna ja Nuuk

text: Unna ja Nuuk on 20. tammikuuta 2006 ensi-iltansa saanut suomalainen koko perheen elokuva. Saara Cantellin ohjaamassa sekä Joona Tenan ja Sami Keski-Vähälän käsikirjoittamassa elokuvassa näyttelijöinä ovat muun muassa Rosa Salomaa, Toni Leppe, Esko Salminen, Meri Nenonen, Jenni Banerjee ja Tommi Korpela.


title: Unna ja Nuuk

text:
Elokuvan tapahtumat sijoittuvat osittain muinaisuuteen. Sen muinaisuuteen sijoittuvissa kohtauksissa puhutaan mukailtua varhaiskantasuomea.
Noin puolentoista miljoonan euron budjetilla tehty "Unna ja Nuuk" on Mandart Entertainmentin tuottama. Elokuva oli mukana Berliinin elokuvafestivaaleilla helmikuussa 2006.


title: Unna ja Nuuk

text: Elokuva voitti parhaan äänisuunnittelun Jussi-palkinnon vuonna 2007. Lisäksi elokuva oli samana vuonna ehdokkaana parhaan käsikirjoituksen ja parhaan musiikin Jussi-palkintokategorioissa.


title: E=mc²

text: E=mc² on kuuluisa yhtälö, joka usein yhdistetään Albert Einsteinin erityiseen suhteellisuusteoriaan. Se merkitsee, että energian "E" ja massan "m" välillä on yhteys. Kerroin "c²" on valonnopeuden toinen potenssi eli valonnopeuden neliö. Yhtälö on johdettu erityisestä suhteellisuusteoriasta, eikä siis varsinaisesti kuulu itse teoriaan vaan on sen seuraus.


title: E=mc²

text: E=mc² on lyhennys kaavasta E²=(mc²)²+(pc)², jossa p ilmaisee kappaleen liikemäärää. Yleensä tämä supistetaan pois.


title: E=mc²

text: Yhtälö esiintyy hiukan erilaisessa muodossa Einsteinin vuonna 1905 kirjoittamassa artikkelissa "Riippuuko kappaleen hitaus sen energiasta?" () Artikkeli julkaistiin "Annalen der Physik" -aikakauskirjan numerossa 13.


title: E=mc²

text: Yhtälö kertoo, että kun kappaleella on massaa, sillä on tietty määrä energiaa, vaikka se olisi levossa. Tätä energiaa kutsutaan usein kappaleen lepoenergiaksi. Käänteisesti vaikka fotonien lepomassa on nolla, niillä on kuitenkin liike-energiaa. Yhtälö on käyttökelpoinen kaikissa tilanteissa, joissa massa ja energia muuttuvat toisikseen, kuten ydinreaktioissa. Tällöin "E" voidaan ajatella energiana, joka vapautuu, kun tietty massa "m" annihiloituu tai päinvastoin. Yhtälö selittää myös tähtien energiatuotannon. Vastaavasti voidaan suuri määrä energiaa muuttaa massaksi, kuten tapahtuu esimerkiksi hiukkaskiihdyttimissä. Tämä pätee myös näin: Kun taskulamppu on päällä, siitä säteilee fotoneja, joilla on energiaa. Tällöin taskulampun massa pienenee yhtälön mukaisesti.


title: E=mc²

text: Perustavammalla tasolla yhtälö "E=mc²" ilmaisee, että energia ja massa ovat saman asian eri puolia.


title: E=mc²

text: "E=mc²" on yksi kaikkien aikojen kuuluisimmista yhtälöistä, ja sen tuntevat usein nekin, jotka eivät tiedä sen merkitystä. Sitä käytetään usein tieteen tai nerouden symbolina. Yhtälö on ainoa Stephen Hawkingin kirjassa "Ajan lyhyt historia" esiintyvä yhtälö, koska Hawkingin mukaan joku oli sanonut, että jokainen kirjassa esiintyvä yhtälö puolittaisi kirjan lukijamäärän.


title: E=mc²

text: Laulaja Mariah Carey on nimennyt yhden musiikkialbumeistaan yhtälön mukaan, sillä hänen nimikirjaimensa ovat MC.


title: Predestinaatio

text: Predestinaatio eli ennaltamäärääminen on uskomus, jonka mukaan jumalat tai muut voimat määräävät ihmisen kohtalon. Kristillisessä teologiassa ennaltamääräämisopin kehitti Augustinus. Hänen mukaansa kristinuskon Jumala valitsee toiset ihmiset pelastukseen ja jättää toiset kadotukseen. Augustinuksen lisäksi kristinuskon historian merkkihenkilöistä predestinaatio-oppia on paljon puolustanut ainakin John Calvin, ja nykyäänkin predestinaatio-oppia esiintyy varsinkin kalvinismissa, mutta kalvinistit keskenäänkin kiistelevät siitä. Luterilainen kirkko ei ole omaksunut Augustinuksen niin kutsuttua kaksinkertaista predestinaatio-oppia (jonka mukaan Jumala on edeltä käsin määrännyt osan ihmisistä pelastukseen ja osan kadotukseen).


title: Predestinaatio

text: Kirkkoisistä Augustinus oli predestinaation merkittävin kannattaja. Sen sijaan esimerkiksi Johannes Damaskolainen vastustaa predestinaatio-oppia teoksessaan "Ortodoksisen uskon tarkka esitys:"


title: Predestinaatio

text: Luterilaisen kirkon oppiin kuuluu ennaltamääräys kuten se esitetään Yksimielisyyden ohjeessa, joka luterilaisen kirkon mukaan lukeutuu luterilaisiin tunnustuskirjoihin. Se määrää predestinaatiosta seuraavaa:


title: Transpoosi

text: Lineaarialgebrassa matriisin transpoosi on matriisi, joka saadaan kun alkuperäisen matriisin rivit muutetaan sarakkeiksi ja päinvastoin. Neliömatriisin transpoosi saadaan peilaamalla alkiot päälävistäjän suhteen. Matriisin "A" transpoosia merkitään "A", "A", "A"′ tai "A".


title: Transpoosi

text:
Muodollisesti "m"×"n"-matriisin "A" transpoosi on "n"×"m"-matriisi "A", jolle
"A"["i", "j"] = "A"["j", "i"] kaikilla 1 ≤ "i" ≤ "n" ja 1 ≤ "j" ≤ "m".


title: Transpoosi

text: Esimerkiksi


title: Transpoosi

text: Kaikille "m"×"n"-matriiseille "A" ja "B" ja kaikille skalaareille "c" pätee ("A + B") = "A" + "B" ja ("cA") = "c"("A"). Tämän perusteella transpoosi on lineaarikuvaus "m"×"n"-matriisien joukosta "n"×"m"-matriisien joukkoon.


title: Transpoosi

text: Transpoosi on itsensä käänteiskuvaus eli ("A") = "A".


title: Transpoosi

text: Jos "A" on "m"×"n"-matriisi ja "B" on "n"×"k"-matriisi, on ("AB") = ("B")("A"). Huomaa, että tulon tekijöiden järjestys vaihtuu. Tästä voidaan päätellä, että neliömatriisi "A" on kääntyvä vain jos "A" on kääntyvä. Tällöin on ("A") = ("A").


title: Transpoosi

text: Kahden (pysty)vektorin "a" ja "b" pistetulo voidaan laskea matriisitulona


title: Transpoosi

text: missä oikealla puolella oleva tulo on tavallinen matriisien kertolasku.


title: Transpoosi

text: Jos "A" on mielivaltainen reaalikertoiminen "m"×"n"-matriisi, on "A""A" positiivisesti semidefiniitti matriisi.


title: Transpoosi

text: Jos "A" on "n"×"n"-matriisi jossain kunnassa, on "A" similaarinen transpoosinsa "A" kanssa.


title: Transpoosi

text: Jos neliömatriisi "A" on itsensä transpoosi, "A":ta sanotaan symmetriseksi. Siis "A" on symmetrinen vain jos


title: Transpoosi

text: Ortogonaalinen matriisi on matriisi "A", jolle "A=A".


title: Transpoosi

text: Jos neliömatriisille "A" pätee "A=-A", sanotaan "A":ta vinosymmetriseksi.


title: Transpoosi

text: Kompleksikertomisen matriisin "A" konjugaattinen transpoosi "A" saadaan kun "A" transponoidaan ja sen jälkeen jokaisesta alkiosta otetaan kompleksikonjugaatti.


title: Transpoosi

text: Jos "f": V→W on vektoriavaruuksien välinen lineaarinen operaattori duaaliavaruuksinaan W* ja V*, on "f":n transpoosi määritelmän mukaan lineaarikuvaus "f" : W*→V*, jolle


title: Transpoosi

text: Jos matriisi "A" on kahden kannan välinen lineaarikuvaus, on matriisi "A" kahden duaaliavaruuden kannan välinen lineaarikuvaus.


title: A. B. Mäkelä

text: August (Aukusti) Bernhard Mäkelä (12. heinäkuuta 1863 Kustavi – 28. helmikuuta 1932 Sointula, Malcolm Island, Vancouver, Brittiläinen Kolumbia, Kanada) oli suomalainen toimittaja ja kirjailija sekä yksi Suomen työväenliikkeen perustajista. Kirjailijana hänen mielilajinsa oli pakina.


title: A. B. Mäkelä

text: Mäkelä oli koulutukseltaan kansakoulunopettaja ja toimi Työmies-lehden päätoimittajana Matti Kurikan jälkeen. Yhdessä N. R. af Ursinin kanssa Mäkelä edusti työväenliikkeessä nuorsuomalaista radikalismia ja liberalismia.


title: A. B. Mäkelä

text: Mäkelän vanhemmat olivat kansakoulunopettaja Gabriel Bernhard Mäkelä (aik. Mattson) ja Sofia Mikontytär. Hän solmi avioliiton kahdesti, ensimmäisen vuonna 1890 Emilia Sofia Strömin kanssa ja toisen vuonna 1897 Ellen Sofia Exellin kanssa.


title: A. B. Mäkelä

text: Mäkelä kirjoitti ylioppilaaksi vuonna 1882. Hän liittyi opiskeluaikanaan savokarjalaiseen osakuntaan 1882, jossa hän tutustui Nils Robert af Ursiniin ja Matti Kurikkaan. Mäkelä valmistui Sortavalan seminaarista kansakoulunopettajaksi 1887.


title: A. B. Mäkelä

text: Valmistuttuaan hän muutti Kuopioon, jossa mm. avusti Minna Canthia Wapaiden Aatteiden toimittamisessa (1889-1890). Lisäksi hän työskenteli "Savon", "Tapion" ja "Uuden Savon" toimittajana vuosina 1888–1892. "Viipurin Sanomien" toimittajana hän toimi 1892–1894 ja Työmiehen päätoimittajana 1899–1901.


title: A. B. Mäkelä

text: Vuonna 1901 Mäkelä muutti Matti Kurikan perustamaan Sointula-yhteisöön Kanadaan. Hän palasi Suomeen vuosiksi 1905-1910, ja sen jälkeen hän palasi taas takaisin Kanadaan Sointula-yhteisöön. Mäkelä toimi Sointulassa osuuskaupanhoitajana ja majakanvartijana.


title: A. B. Mäkelä

text: Mäkelä vietti vanhuutensa Sointulan ihanneyhteiskunnan vaatimattomissa puitteissa ja sai majakanvartijan toimestaan pientä eläkettä Kanadan valtiolta.


title: A. B. Mäkelä

text: Kirjailijana Mäkelä käytti nimeä Kaapro Jääskeläinen. Hänen kirjailijanimiään olivat myös A. B. M., A. B. Mäkelä, Jeaskelinen, Koapro, Jääskeläinen, K., Jääskeläinen, Kaapo, Austin McKela, A. McKela, Tuomas.


title: James Bulgerin murha

text: James Patrick Bulger (16. maaliskuuta 1990 – 12. helmikuuta 1993) oli 2-vuotias pikkupoika, jonka 10-vuotiaat Jon Venables (s. 13. elokuuta 1982) ja Robert Thompson (s. 23. elokuuta 1982) sieppasivat mukaansa kauppakeskuksesta 12. helmikuuta 1993 Merseysidessa, Englannissa, murhasivat hänet ja jättivät ruumiin lojumaan rautatielle. Tapaus herätti laajaa huomiota ympäri maailman.


title: James Bulgerin murha

text: Venables ja Thompson tuomittiin 24. marraskuuta 1993 määräämättömäksi ajaksi kasvatuslaitokseen. Vuonna 2001 heidät vapautettiin uusien henkilöllisyyksien turvin ehdonalaiseen vapauteen, jonka koetusaika on elinikäinen.


title: James Bulgerin murha

text: BBC tuotti James Bulgerin tapauksesta dokumentin nimeltä "The Bulger Killers", joka esitettiin Suomessa ensimmäisen kerran televisiossa vuonna 2003 nimellä "Vankilasta vapauteen".


title: James Bulgerin murha

text: 12. helmikuuta 1993 James Bulger lähti äitinsä Denise Bulgerin kanssa New Strandin kauppakeskukseen lähelle Liverpoolia. Kello 15:40 Denise Bulger huomasi poikansa kadonneen sillä välin, kun hän oli asioinut lihakaupassa.


title: James Bulgerin murha

text: Thompson ja Venables olivat huomanneet Jamesin, joka odotti äitiään lihakaupan ulkopuolella. Venables otti Jamesia kädestä kiinni, ja lähti kuljettamaan häntä ulos kauppakeskuksesta. Sieppaus tallentui kauppakeskuksen valvontakameroille kello 15:42.


title: James Bulgerin murha

text: Kolmekymmentäkahdeksan silminnäkijää näki Thompsonin ja Venablesin, kun he kuljettivat Jamesia läpi Liverpoolin. Bulger johdatettiin kauppakeskuksen vieressä sijaitsevalle Liverpoolin kanavalle, jossa hänet pudotettiin pää edellä joen penkereelle, ja hän sai vammoja kasvoihinsa. Pojat vitsailivat myös Bulgerin työntämisestä kanavaan.


title: James Bulgerin murha

text: Bulger sai kuhmun otsaansa ja itki, mutta useimmat ohikulkijat eivät tehneet asialle mitään, koska he olettivat hänen olevan Thompsonin tai Venablesin pikkuveli. Muutamat ohikulkijat kuulustelivat poikia, mutta he väittivät Bulgerin olevan heidän pikkuveljensä, tai että he olivat viemässä eksynyttä poikaa paikalliselle poliisiasemalle. Lopulta pojat kuljettivat Bulgerin käytöstä poistetulle Walton & Anfieldin rautatieasemalla olevalle junaradalle, joka sijaitsee lähellä Walton Lanen poliisiasemaa ja Anfieldin hautausmaata. Junaradalla pojat hyökkäsivät Bulgerin kimppuun, ja aloittivat silmittömän pahoinpitelyn.


title: James Bulgerin murha

text: Oikeudenkäynnissä kävi ilmi, että toinen pojista kaatoi varastamaansa sinistä maalia Bulgerin vasempaan silmään. Pojat potkivat Bulgeria ja heittelivät häntä kivillä ja tiiliskivillä sekä pudottivat kymmenkiloisen rautatangon hänen päähänsä , jonka seurauksena Bulger sai kymmenen kallonmurtumaa. Pojat tunkivat myös varastamiaan paristoja Bulgerin suuhun. Patologisista tukimuksista vastanneen Alan Williamsin mukaan fyysisiä vammoja oli niin paljon, ettei lopullista kuolinsyytä voitu määrittää tarkasti.


title: James Bulgerin murha

text: Poliisi epäili, että kyseessä olisi seksuaalirikos, koska Bulgerin kengät, housut ja sukat olivat poissa. Tutkimuksia tehnyt patologi huomasi myös, että Bulgerin esinahkaa oli käsitelty ja se oli nostettu ylös. Venables ja Thompson kiistivät työntäneensä paristoja Bulgerin peräaukkoon. Poikia kuulustellut psykiatri Eileen Vizard ei saanut pojilta tietoonsa enempää yksityiskohtia murhasta. Pojat pysyivät vaiti.


title: James Bulgerin murha

text: Lopuksi Thompson ja Venables asettivat Bulgerin ruumiin junaradalle, jotta ohi ajava juna hävittäisi kaikki todisteet murhasta, ja Bulgerin kuolemaa luultaisiin onnettomuudeksi. Poikien lähdettyä juna katkaisi Bulgerin ruumiin kahtia. 14. helmikuuta neljä nuorta löysi Bulgerin silpoutuneen ruumiin junaraiteilta. Oikeuspatologin mukaan Bulger oli kuollut jo ennen junaonnettomuutta.


title: James Bulgerin murha

text: Poliisi julkisti pian kauppakeskuksen valvontakameroiden kuvat tunnistamattomista pojista, jotka sieppasivat Bulgerin. Lopullinen läpimurto tapahtui, kun paikallinen nainen tunnisti Thompsonin ja Venablesin nähtyään poikien kuvat televisiossa. Hän soitti poliisille, ja pojat pidätettiin. Rikos herätti voimakasta vihaa Liverpoolissa. Uutislehdet kritisoivat muun muassa ohikulkijoita, jotka olivat nähneet poikakolmikon, mutta eivät olleet ilmoittaneet asiasta poliisille.


title: James Bulgerin murha

text: Poikien nuori ikä tuli järkytyksenä tutkimuksia johtaneille viranomaisille, erityisesti komisario Albert Kirbylle ja Merseysiden poliisille.


title: James Bulgerin murha

text: Jon Venables joutui takaisin vankilaan maaliskuussa 2010 rikottuaan ehdonalaisensa sääntöjä. Kesäkuussa 2010 paljastettiin, että Venablesin hallusta löytyi 57 epäsiveellistä valokuvaa, joista seitsemää hän oli myös levittänyt helmikuun 2009 ja helmikuun 2010 välisenä aikana. Venablesia syytettiin lapsipornon hallussapidosta ja levittämisestä. Oikeudenkäynnin aikana hänen uusi henkilöllisyytensä salattiin julkisuudelta ja oikeuden tuomareilta. 23. heinäkuuta 2010 Venables tuomittiin kahdeksi vuodeksi vankeuteen lapsipornon hallussapidosta ja levittämisestä.


title: James Bulgerin murha

text: Kärsittyään tuomionsa Venablesia ei suostuttu päästämään ehdonalaiseen vapauteen, koska selvisi, että hän oli paljastanut lähipiirilleen ja täysin tuntemattomille ihmisille oikean henkilöllisyytensä. Viranomaisten mukaan Venables kärsii alkoholismista, ja on käyttänyt ekstaasia ja kokaiinia sen jälkeen, kun hänet vapautettiin vuonna 2001. Syyskuussa 2008 Venables oli pidätetty katutappelusta yökerhon edustalla, ja saman vuoden joulukuussa poliisi oli pidättänyt hänet kokaiinin hallussapidosta. Venables rikkoi ehdonalaisen vapautensa sääntöjä toistuvasti palaamalla Merseysideen, vaikka se oli kiellettyä. Venables vietti aikaa Liverpoolin baareissa ja yökerhoissa sekä kävi katsomassa jalkapallo-otteluita Liverpoolin Goodison Parkissa, joka on vain vähän matkan päässä rautatieltä, jossa James Bulger murhattiin. James Bulgerin vanhemmat Denise Fergus ja Ralph Bulger vastustivat ehdottomasti Venablesin vapauttamista vankilasta. Heidän mielestään Venables osoitti, ettei häneen voi luottaa ja hän on yhä vaarallinen muille ihmisille. Viranomaiset kertoivat, että Venables pidetään vankilassa hänen oman turvallisuutensa vuoksi, ja hänelle ei anneta uutta henkilöllisyyttä, koska ei ole takeita siitä, että hän pystyisi pitämään sen salassa muilta. Venables anoi pääsyä ehdonalaiseen vuonna 2011, mutta anomus hylättiin. Vuonna 2013 Venables anoi pääsyä ehdonalaiseen toisen kerran, ja heinäkuussa 2013 ehdonalaislautakunta ilmoitti, että Venables vapautetaan vankilasta takaisin ehdonalaiseen vapauteen. Syyskuun alussa 2013 uutisoitiin, että Venables oli vapautettu vankilasta, ja hänelle on annettu jo peräti neljäs uusi henkilöllisyys.


title: James Bulgerin murha

text: Marraskuussa 2017 Venables vangittiin jälleen epäiltynä lapsipornon hallussapidosta. Hänen tietokoneeltaan löytyi yli 1000 kuvaa, joissa suurimmassa osassa esiintyi viranomaisten arvioiden mukaan 6-13-vuotiaita lapsia. Helmikuussa 2018 Venables, joka esiintyi oikeudessa videoyhteyden välityksellä, myönsi syyllisyytensä ja tuomittiin 40 kuukaudeksi vankeuteen.


title: The Kick Inside

text: The Kick Inside on brittiläisen laulajan Kate Bushin ensimmäinen, 17. helmikuuta 1978 julkaistu albumi. Hän oli tehnyt sen kappaleet usean edellisen vuoden aikana. Emily Brontën romaanin ("Humiseva harju") pohjalta nimetty "Wuthering Heights" nosti Bushin maailmanmaineeseen, ja single saavutti listaykkössijan Britanniassa sekä Australiassa.


title: The Kick Inside

text: Albumin julkaisuissa on ollut kuusi erilaista kansikuvaa. Tässä artikkelissa käytetty kuva on tavallisen Britannian julkaisun kansi, joka on niistä yleisin.


title: Heidi Pelttari

text: Heidi Pelttari (s. 2. elokuuta 1985 Tampere) on suomalainen jääkiekkoilija. Hän edustaa SM-sarjassa pelaavaa Tampereen Ilvestä. Hän on pelipaikaltaan puolustaja.


title: Heidi Pelttari

text: Pelttari pelasi Suomen joukkueessa Torinon 2006 talviolympialaisissa, joissa Suomi oli neljäs, ja Vancouverin 2010 talviolympialaisissa, joissa Suomi sai pronssia. Hän oli mukana MM-kisajoukkueessa vuosina 2005, 2007, 2008 ja 2009. Kaksissa viimeisissä MM-kisoissa hän saavutti pronssia. Vuoden 2008 MM-kisoissa hän teki Yhdysvaltoja vastaan jatkoaikamaalin, jonka ansiosta Suomi voitti ensimmäisen kerran arvokisoissa pohjoisamerikkalaisen joukkueen. Ennen Vancouverin olympialaisia hän oli pelannut 87 maaottelua ja tehnyt niissä 11 maalia.


title: Heidi Pelttari

text: Pelttari aloitti jääkiekkouransa 1. divisioonajoukkueessa Ylöjärven Ilveksessä ennen kuin hän siirtyi naapuriseuraan Tampereelle. Tampereen Ilveksessä hän voitti SM-kultaa 2006 ja SM-hopeaa vuosina 2004 ja 2005.


title: Heidi Pelttari

text: Pelttari siirtyi syksyllä 2006 opiskelemaan Yhdysvaltoihin, Minnesotan yliopistoon, jossa hän pelasi yliopistojoukkue Bulldogsissa ja voitti vuonna 2008 Yhdysvaltain yliopistomestaruuden. Kaudella 2009–2010 hän pelasi WWHL-puoliammattilaisliigassa Minnesota Whitecaps -joukkueessa mutta palasi tammikuuksi 2010 Suomeen ja Ilveksen joukkueeseen. Ilves saavutti hopeaa 2011 ja 2012 sekä pronssia 2015. Nykyisin Pelttari työskentelee fysioterapeuttina.


title: Heidi Pelttari

text: Pelttari kuului Euroopan Cupin voittaneeseen Ilveksen joukkueeseen 2011.


title: Deodorantti

text: Deodorantti eli raikaste on kosmeettinen tuote, jota levitetään tai suihkutetaan iholle, tavallisimmin kainaloihin, ehkäisemään hien hajua. Puhdas ihmishiki ei haise, mutta sen seassa elävät bakteerit viihtyvät hyvin lämpimässä ja kosteassa ja aiheuttavat voimakasta hajua.


title: Deodorantti

text: Deodorantit sekä ehkäisevät bakteerien kasvua että sisältävät hajusteita, joilla peitetään mahdollisia hajuja.


title: Deodorantti

text: Deodorantti voidaan levittää iholle suihkepullosta, roll-on-puikosta tai voiteena.


title: Deodorantti

text: Deodorantteja yhdistellään usein antiperspiranttien kanssa. Antiperspirantit ovat voidemaisia lääkeaineita, joilla pyritään vähentämään hikoilua. Alumiiniyhdisteitä, kuten alumiinikloridia, alumiiniklorohydraattia ja alumiinizirkoniumia, käytetään antiperspirantteina. Ne toimivat siten, että alumiiniyhdisteet reagoivat hien elektrolyyttien kanssa ja tukkivat hikirauhasen kanavan. Kun useita hikikanavia tukitaan esimerkiksi kainalon alueella, hikoaminen siellä vähenee. Jotkut tutkimukset osoittavat, että silloin ihminen hikoaa muista kohdista enemmän.


title: Deodorantti

text: Vuonna 2008 deodorantin imppaamisesta tuli ainakin hetkellisesti Jyväskylän seudulla muoti-ilmiö. Lääkäri Kalle Hoppu arvioi, että deodorantilla on tuskin päihdyttävää vaikutusta.


title: PTRD

text: PTRD () on Vasili Degtjarjovin suunnittelema 14,5 mm panssarintorjuntakivääri, jota Kovrovin asetehdas valmisti vuodesta 1941 lähtien Puna-armeijan käyttöön toisessa maailmansodassa. Se on lippaaton, pulttilukkoinen ja kertalaukeava ase, joka ampui 14,5×114 mm:n patruunoita. Aseen lukko toimi siinä mielessä poikkeuksellisesti, että se avautui laukauksen jälkeen automaattisesti, heittäen tyhjän hylsyn ulos.


title: PTRD

text: Vaikkakaan se ei pystynyt läpäisemään saksalaisten uusimpia panssarivaunuja, se oli samantyyppisen PTRS:n kanssa puna-armeijan ainoa kevyt panssarintorjunta-ase, kunnes Yhdysvallat toimitti ensimmäiset singot. PTRD:n ampujat yrittävät osua panssarivaunun heikkoihin kohtiin, kuten telaketjuihin ja luukkuihin, joissa oli ohuempi panssarointi. PTRD oli silti tehokas käytettynä kevyemmin panssaroituja ajoneuvoja vastaan, kuten kevyitä panssarivaunuja, panssaroituja kuljetusajoneuvoja ja panssaroimattomia kohteita, kuten kuorma-autoja.


title: PTRD

text: Toisen maailmansodan ohella myös Pohjois-Korean ja Kiinan joukot käyttivät PTRD:tä Korean sodassa, missä sitä käytettiin edellä mainitun tyyppisiin kohteisiin.


title: Positiivisesti definiitti matriisi

text: Positiivisesti definiitti matriisi on hermiittinen matriisi, jolla on monia samoja ominaisuuksia kuin positiivisilla reaaliluvuilla. Termin kanssa samantapainen termi on positiivisesti definiitti symmetrinen bilineaarinen muoto (eli seskvilineaarinen muoto, kompleksimatriisien tapauksessa).


title: Positiivisesti definiitti matriisi

text: Olkoon formula_1 kokoa formula_2 oleva hermiittinen matriisi. Seuraavassa merkitään matriisin tai vektorin formula_3 transpoosia formula_4:llä ja konjugaattista transpoosia formula_5:llä. Matriisin formula_1 sanotaan olevan positiivisesti definiitti, jos sillä on yksikin (ja siten kaikki) seuraavista yhtäpitävistä ominaisuuksista:


title: Positiivisesti definiitti matriisi

text: Analogiset väitteet ovat voimassa, jos formula_1 on reaalinen symmetrinen matriisi korvaamalla formula_8 formula_9:llä ja konjugaattinen transpoosi transpoosilla.


title: Differentiaalioperaattori

text: Matematiikassa differentiaalioperaattori on derivoituvaan funktioon kohdistuva operaattori. Se palauttaa funktion derivaatan. Differentiaalioperaattori on lineaarinen.


title: Differentiaalioperaattori

text: Useimmiten differentiaalioperaattoria käytetään kun halutaan ottaa funktion derivaatta. Yleisesti käytettyjä merkintöjä ovat:


title: Differentiaalioperaattori

text: Ensimmäisille derivaatoille käytetään yllä olevia merkintöjä, mutta korkeammat derivaatat merkitään seuraavasti:


title: Differentiaalioperaattori

text: Notaation D kehitti ja käytti Oliver Heaviside, joka tarkasteli differentiaalioperaattoreita muotoa


title: Differentiaalioperaattori

text: tutkiessaan differentiaaliyhtälöitä.


title: Differentiaalioperaattori

text: Yksi useimmiten käytetty differentiaalioperaattori on Laplacen operaattori, joka määritellään


title: Differentiaalioperaattori

text: Toinen paljon käytetty operaattori on Θ-operaattori, jonka määritelmä on


title: Akselin kaltevuus

text: Akselin kaltevuus (akselikallistuma) on taivaankappaleen (yleensä planeetan) pyörimisakselin kaltevuus taivaankappaleen ratatason kohtisuoraa (tai radan kohtisuoraa tai kiertoradan akselia) vastaan. Yleensä planeettojen pyörimisakselit ovat lähes pystyssä eli kohtisuorassa ratatasoonsa nähden. Maan akselin kaltevuus on noin 23,5° ja sen ansiosta meillä on vuodenajat ja kautta maapallon tasaisemmat elinolosuhteet.


title: Akselin kaltevuus

text: Jupiter pyörii lähes pystyssä, mutta Uranuksen akseli on lähes ratatason suuntainen. Maan ja Marsin akselikallistuman suuruus vaihtelee tuhansien vuosien kuluessa, minkä on arveltu vaikuttaneen jääkausien syntymiseen. Myös Maan akselikallistuman suunta vaihtelee noin 26 000 vuoden jaksoksi, mitä sanotaan prekessioksi. Yleisestä poikkeavien akselin kaltevuuksien arvellaan johtuneen suurista katastrofaalisista törmäyksistä planeettojen muodostumisen aikana.


title: Akselin kaltevuus

text: Akselin kaltevuuden kulmaa määritettäessä täytyy tietää missä suunnassa on pyörimisakselin pohjoisnapa (=planeetan pohjoisnapa) ja kiertoradan akselin pohjoisnapa.


title: Akselin kaltevuus

text: Perinteisesti pohjoisnapa on määritelty oikean käden säännöllä: jos käden sormien suunta vastaa pyörimissuuntaa, on pohjoinen ylös nostetun peukalon suunnalla. Tällä tavalla määriteltynä Aurinkokunnassa on kaksi planeettaa joiden pohjois- ja etelänavat ovat "ylösalaisin": Venus ja Uranus. Niiden lisäksi ylösalaisin olevat navat tiedetään olevan myös suurella transneptunisella kohteella, Plutolla. Toisaalta Kansainvälinen tähtitieteellinen unioni (engl. lyh. IAU) määritti vuonna 1982 taivaankappaleen pohjoisnavan olevan se napa, joka on Maan kiertoradan pohjoispuolen suunnalla. Edellä mainituista syistä Venukselle, Uranukselle ja Plutolle voidaan ilmoittaa kaksi eri lukua akselin kaltevuudelle.


title: Anders Aukland

text: Anders Aukland (s. 12. syyskuuta 1972 Tønsberg, Norja) on norjalainen maastohiihtäjä, olympiavoittaja ja maailmanmestari.


title: Anders Aukland

text: 2002 Salt Lake Cityn olympialaisissa Aukland voitti kultamitalin Norjan viestijoukkueessa. Vuotta myöhemmin Val di Fiemmen MM-hiihdoissa hän saavutti maailmanmestaruuden viestissä ja hopeaa 30 kilometrin perinteisen hiihtotavan kilpailussa. Vuonna 2004 Aukland voitti Ruotsissa perinteisen Vaasahiihdon kautta aikain toisena norjalaisena. 2005 Oberstdorfin MM-hiihdoissa Aukland hiihti 50 kilometrin perinteisen hiihtotavan kilpailussa hopealle.


title: Anders Aukland

text: Maailmancupissa Aukland on urallaan voittanut kuusi osakilpailua, kaikki perinteisellä hiihtotavalla. Hän on yltänyt maailmancupissa palkintokorokkeelle yhteensä kolmetoista kertaa.


title: Anders Aukland

text: Ski Classics -sarjassa Aukland kilpailee Team Santanderin riveissä. Ski Classics -sarjassa Aukland on urallaan voittanut yhdeksän osakilpailua ja ollut palkintokorokkeella yhteensä kaksikymmentäkolme kertaa.


title: Anders Aukland

text: Aukland on 179 senttimetriä pitkä ja painaa 69 kilogrammaa.


title: Tobias Angerer

text: Tobias Angerer (s. 12. huhtikuuta 1977 Traunstein) on saksalainen entinen maastohiihtäjä.


title: Tobias Angerer

text: Angerer saavutti 2002 Salt Lake Cityn olympialaisista pronssia Saksan viestijoukkueessa ja oli seitsemäs sprinttikilpailussa. Val di Fiemmen MM-kilpailuissa 2003 hän sijoittui sprintissä neljänneksi. 2005 Oberstdordin MM-hiihdoista hän sai hopeaa viestistä. 2006 Torinon olympialaisissa Angerer hiihti 15 kilometrin perinteisen hiihtotavan kilpailussa pronssille ja viestissä hopealle sekä oli kahdestoista yhdistelmäkilpailussa. MM-kisoissa 2007 Angerer sijoittui hopealle 30 kilometrin yhdistelmäkilpailussa ja pronssille 15 kilometrin vapaan hiihtotavan kilpailussa. Lisäksi hän oli neljäs 50 kilometrillä, viestissä ja parisprintissä. Liberecin MM-kilpailuissa 2009 hän sai parisprintissä ja viestissä hopeaa sekä 50 kilometrillä pronssia. Yhdistelmäkilpailussa hän oli seitsemäs ja 15 kilometrillä yhdeksäs. Vancouverin olympialaisissa 2010 Angerer oli hopealla yhdistelmäkilpailussa, neljäs 50 kilometrin perinteisen hiihtotavan yhteislähtökilpailussa ja seitsemäs 15 kilometrin vapaan hiihtotavan kilpailussa. Oslon MM-kilpailuissa 2011 hän sai pronssia viestissä sekä sijoittui 50 kilometrillä kuudenneksi, yhdistelmäkilpailussa kahdeksanneksi ja 15 kilometrin perinteisellä yhdeksänneksi. Val di Fiemmen MM-kilpailuissa 2013 hän oli yhdistelmäkilpailussa yhdeksäs ja 50 kilometrillä kolmastoista.


title: Tobias Angerer

text: Maailmancupin kokonaiskilpailun Angerer voitti kausina 2005–2006 ja 2006–2007. Henkilökohtaisia osakilpailuvoittoja hän saavutti 10. Ensimmäisen voittonsa hän saavutti 6. tammikuuta 2004 Falunissa takaa-ajokisassa. Angerer voitti ensimmäisen Tour de Ski -kilpailusarjan kaudella 2006–2007. Angerer lopetti hiihtouransa kauden 2013–2014 jälkeen.


title: SimPark

text: SimPark, suomennettuna SimPuisto, on Maxisin kehittämä erityisesti lapsille suunnattu peli, jonka tavoitteena on rakentaa monimuotoinen luonnonpuisto ja toimiva ravintoketju käytettävissä olevista eläin-, matelija-, sammakkoeläin-, kasvi-, puu- ja pensaslajeista niin, että kaikki eläimet löytävät itselleen tarvitsemaansa ravintoa, ja pitää näin puiston johtaja tyytyväisenä. Pelin alussa valitaan vaikeusaste, kartta jolla halutaan pelata, sekä ilmasto, jonne puisto sijoitetaan. Huolta tulee pitää myös siitä, että eläimet ja kasvit pärjäävät niissä oloissa, minne puisto on rakennettu. Peli alkaa tyhjältä maalta, jossa pelaaja voi itse muokata maastoa ja vesistöjä mieleisekseen, ja rakentaa alueille polkuja, penkkejä, yms. muita tarvikkeita ihmisiä varten. Puistoon voi myös rakentaa hieman erikoisempia rakennelmia, kuten huvimajoja ja leikkipuistoja.


title: SimPark

text: Puistotyökalut näkyvät ruudun oikeassa reunassa. Haavilla voi pyydystää eläimiä ja lintuja, ja puskutraktorilla raivata rakennelmia ja kasveja. Mikrofonilla saa tietoa puiston lajien voinnista klikkaamalla jotain eläintä tai kasvia, ja kartta mahdollistaa nopean liikkumisen puistossa yleiskuvan avulla. Tietokoneelta käsin voi tutkia ja säätää puiston tietoja.


title: SimPark

text: Kaikki lisättävät tarvikkeet on lajiteltu luokkiin, jotka näkyvät ruudun vasemmassa reunassa. Niistä käsin pääsee lisäämään puistoonsa kaikenlaista noin 150 tarvikkeen joukosta. Pelissä on myös tietokone-työkalusta löytyvä luonto-opas, josta löytyy tietoa kaikista pelin lajeista, sekä puiston oma "apulainen", animoitu Risto-sammakko, joka kertoo silloin tällöin puiston tilasta, ja antaa vinkkejä pelin edetessä aina. Kun alueelle on ensin rakennettu kasveja, puistoon alkaa myös tulla itsestään eläimiä ravinnon perässä, ja kuten todellisuudessakin, ne lisääntyvät ja syövät toisiaan.


title: SimPark

text: Monimuotoinen ja hyväkuntoinen puisto rakentuu viidestä portaasta/tasosta, joista jokaisen saavuttamiseksi on tehtävä edellistä enemmän työtä. Peli alkaa liskotasolta, mutta puiston täyttäessä tietyt vaatimukset monimuotoisuuden ja lajien tunnistamisen suhteen, saa ylennyksen seuraavalle tasolle aina hirvitasoon asti, joka tapahtuu pomon ilmoituksena sähköpostilla. Samalla saa aina rahabonuksen, sekä uuden tavaran jota voi lisätä puistoon.Ihmiset, jotka käyvät puistossa saattavat olla hyödyllisiä. He voivat ostaa nakkeja kioskeista, ja kuluttaa rakennettuja palveluja, jolloin puisto tienaa rahaa, mutta ihmiset saattavat myös roskata puistoasi, kiduttaa eläimiä, ja talloa kasveja. Sen vuoksi suuret ihmismäärät ovat usein haitaksi. Ihmiset ilmestyvät puistoon itsestään, jos sinne on rakennettu polkuja ja teitä. Ihmisiä tulee myös huvimajaa vuokraamalla.


title: SimPark

text: Pelin alussa rahaa on vaikeustasosta riippuen 15 000, 10 000 tai 5 000 yksikköä. Rahaa tulee vuosittain lisää myös vaikeustasosta riippuen 5 000, 4 000 tai 3 000 yksikköä veronpalautuksessa, mutta sitä voi ansaita lisää vuokraamalla huvimajaa, pitämällä puiston hyvässä kunnossa (jolloin puisto saa ekopalkintoja) tai hankkimalla puistolle tuloja ihmisten käyttämistä palveluista.


title: SimPark

text: SimPuistossa voi sattua itsestään myös erilaisia onnettomuuksia, mutta ne voi säätää pois asetuksista. Onnettomuuksia voi myös aiheuttaa halutessaan itse. Tapaturmia on neljä.


title: SimPark

text: Tulipalo: Sytyttää jonkin sattumanvaraisen kohteen tuleen. Tulipalon voi sammuttaa ainoastaan vedellä, poistamalla kasvillisuuden tulen ympäriltä tai odottaa että se palaa loppuun.


title: SimPark

text: Juolavehnä: Loinen joka valtaa toisen kasvin leviten nopeasti muihin kasveihin, jollei sitä kitketä pois.


title: SimPark

text: Roskavyöry: Läjä roskia ilmestyy sattumanvaraiseen paikkaan puistoa, ja tuo mukanaan paljon rottia, houkutellen puistoon myös muita haaskaeläimiä. Roskavyöryn voi hävittää ainoastaan polttamalla, tai laittamalla vettä sen päälle.


title: SimPark

text: UFO-hyökkäys: Armeija vaaleanpunaisia ufoja laskeutuu puistoon muodostaen aina jonkin tekstin, kuten "Me Olemme Ruotsista" tai "Maxis Jytää", jonka voi nähdä vain kartalta. Ufojen poistaminen käsin on työlästä ellei käytä huijauskoodeja, sillä se täytyy tehdä puskutraktorilla ja ufoja tulee kerralla todella paljon.


title: SimPark

text: Tietokone on yksi pelin tärkeimmistä työkalusta. Tietokoneelta näkee kaikki puiston tiedot, budjetin, sähköpostin, sekä pääsee käsiksi lajiluetteloon, puisto-oppaaseen, sekä pelaamaan linnunlaulu- ja lajintunnistuspelejä.


title: SimPark

text: Lajintunnistus: Aina kun puistoon ilmaantuu uusi laji, jota siellä ei ole aiemmin tavattu, se täytyy tunnistaa. Lajintunnistuspeli toimii periaatteella, jossa näytetään kuva tunnistettavasta lajista, ja kysytään kuvasta jokin yksinkertainen kysymys esim. "Onko sillä sarvet". Jokainen kysymys sulkee mahdollisia lajeja pois luettelosta niin kauan kunnes jäljellä on vain yksi kuvaukseen sopiva laji. Lajintunnistus on tärkeä osa pelissä etenemistä, ja lajien tunnistamatta jättäminen johtaa vihaisiin viesteihin pomolta: "Minun on tiedettävä mitä sinä tiedät. Tunnistamaan siitä!"


title: SimPark

text: Lajiluettelo näyttää kaikki puistossa sillä hetkellä esiintyvät eläimet ja kasvit, joita ei vielä ole tunnistettu. Tunnistetut lajit jäävät merkittyinä listaan, vaikkei niitä enää puistossa esiintyisikään.


title: SimPark

text: Puisto-oppaasta löytyy lisätietoa kaikista pelin eläin- ja kasvilajeista. Siinä kerrotaan myös millaisessa ympäristössä kukin laji viihtyy, sekä millaista ravintoa lajit käyttävät. Kasveista kerrotaan vastaavasti mitä muita eläimiä ne houkuttelevat luoksensa, ja monista eläinlajeista on mahdollista kuunnella ääninäytteet.


title: SimPark

text: Sähköposti: Pelin aikana useat eri henkilöt voivat lähettää sähköpostia, ja kysyä näin esimerkiksi huvimajan vuokrausta, tai tarjota ilmaisia kasvi- ja eläinlajeja yms. Sähköpostia voi lähettää myös pomo, mutta vain antaakseen palautetta puistonhoidosta, tai äiti, joka kertoo yleensä kuulumisia kotoa tai muuta vastaavaa esim. tietoa vitamiinien tärkeydestä.


title: SimPark

text: Budjetista on nähtävissä kaikki puiston tulot ja menot, kuinka paljon rahaa jäi viime vuodelta, sekä kuinka paljon rahaa on käytettävissä. Menotaulukossa on erikseen lajiteltuna kasveihin, eläimiin, ja rakennelmiin käytetyt rahat, ja tulotaulukossa veronpalautus, puiston tulot, ja ekopalkinnot.


title: SimPark

text: Puiston Tiedot-valikosta näkee pelaajan nimen puiston alueen tiedot, sekä tason, jolla pelaaja on. Valikossa on kolme työkalua. Populaatiokaavioiden avulla voi seurata viiden lajin lukumääriä tietyllä ajanjaksolla. Populaatiotiedot kertovat, mitä lajeja puistossa on, kuinka monta kyseisen lajin edustajia on, mutta näyttää, jos jollain eläimellä ei ole tarpeeksi ravintoa, tai jos jokin laji on häviämässä. Puiston tiedoista on mahdollista muuttaa myös puiston sijaintia.


title: SimPark

text: Linunlaulupeli: Tietokoneelta voi pelata ajan kuluksi helppoa linnunlaulupeliä, jossa tulee ääninäytteen perusteella tunnistaa, minkä linnun laulua se on annetuista vaihtoehdoista. Peli sisältää kaksi vaikeusastetta, mutta myös kaksinpelivaihtoehdon, jolloin pelaajat pelaavat vuorotellen.


title: Sanduri

text: Sanduri (myös Sandur) on kuivalla maalla oleva, jäätikön sulamisvesien kuljettaman hiekan tuottama jokisuistoalue. Sandurialue on yleensä leveä ja lievästi loiva, ja siinä mutkittelee joen uomia sekalaisesti rinnakkain.


title: Sanduri

text: Sandureita on mm. Islannissa, Huippuvuorilla ja Kerguelenissa. Maailman laajin sanduri on Islannin Skeiðarársandur (1 300 km²).


title: Sanduri

text: Jäätikön sisäiset vulkaaniset purkaukset saattavat tuottaa rajuja vesiryöppyjä sanduriin. Vuonna 1996 Skeiðarársanduriin tulvi vettä 50 000 m³/s, mikä on valtavasti verrattuna normaaliin kesävirtaukseen 200–400 m³/s.


title: Sanduri

text: Jääkaudella sandureita on esiintynyt laajoilla alueilla jäätiköiden nykyisen esiintymisalueen ulkopuolella. Jääkauden aikaisia vanhoja sandureita on Suomessakin.


title: Lina Andersson

text: Lina Andersson (s. 18. maaliskuuta 1981 Jällivaarassa) on ruotsalainen maastohiihtäjä.


title: Lina Andersson

text: Nuorten maailmanmestaruuskilpailuissa hän voitti maailmanmestaruuden perinteisen tyylin viiden kilometrin matkalla vuosina 1999 ja 2001 sekä sijoittui toiseksi 15 kilometrin vapaan tyylin yhteislähtökilpailussa 2001. MM-kilpailuihin hän osallistui viidesti vuosina 2001–2009 ja talviolympialaisiin Salt Lake Cityssä 2002 ja Torinossa 2006. 2005 Oberstdordin MM-kisoissa hän saavutti henkilökohtaisessa sprinttikilpailussa hopeaa. Vuotta myöhemmin Torinon olympialaisissa hän voitti Anna Dahlbergin kanssa sprinttihiihdon parikilpailussa olympiakultaa. Liberecin MM-kilpailuissa 2009 he saivat samassa lajissa hopeaa. Viestissä Andersson hiihti avausosuuden Ruotsin pronssijoukkueessa.


title: Lina Andersson

text: Maailmancupissa Andersson osallistui 102 henkilökohtaiseen osakilpailuun, joista hän voitti kaksi osakilpailua ja sijoittui palkintokorokkeelle kahdeksan kertaa. Voitot hän saavutti perinteisen tyylin sprinteistä Lahdessa maaliskuussa 2005 ja Otepäässä tammikuussa 2006. Maailmancupin kokonaiskilpailussa hän sijoittui kolmesti 15:nneksi ja sprintticupissa kahdesti neljänneksi.


title: Lina Andersson

text: Andersson lopetti kilpauransa kauden 2010–2011 jälkeen.


title: Subglasiaalinen uoma

text: Subglasiaalinen uoma tai -kuru on jäätikön alisen sulamisveden moreenissa tai kalliossa aiheuttama kulutusmuoto. Niitä syntyy mannerjäätikön tai vuoristojäätikön peittämillä alueilla, missä vuodenaikojen aiheuttamat sulamisvedet pääsevät virtaamaan jäätiköiden alla. Ne paljastuvat näkyville jäätikön sulettua pois. Suomessa tällaiset uomat ja kurut ovat syntyneet viimeisen Veiksel-jääkauden loppupuolella.


title: Subglasiaalinen uoma

text: Mannerjään päällä sulaavat vedet joko valuvat jäänreunan alle nielu-uomien kautta tai putoavat jäätikössä olevien halkeamien kautta jäätikön pohjalle, missä vedelle muodostuu suuri hydrostaattinen paine. Paine työntää vettä jäätikön reunaa kohti, missä sille on pienin vastapaine. Virtaavan sulamisveden tieltään sulattama jää aukeaa jäätunneiliksi, jotka risteilevät jään ja maankamaran välissä ja aukeavat lopulta jäätikön reunalla tunnelinsuuksi, joista jäätikköjokien vesi purkautuu esille.


title: Subglasiaalinen uoma

text: Paine jäätunneleissa saattaa painaa sulamisvettä hyvinkin vauhdikkaasti eteenpäin ja veden virtaus tempaa mukaansa routaisesta maankamarasta, joka on usein moreenia, irti sulanutta maa-ainesta ja kiviä. Uoma syntyy veden ja irronneen maa-aineksen yhteisvaikutuksesta, kun se hioo syvenevästä uomasta pois aina uusia moreenikerroksia. Jäätikköjoen eroosio kuluttaa alla olevaa maankamaraa siinä missä mannerjäätikön seinämien jäätäkin. Jos tunnelissa virtaava jäätikköjoki on pitkäikäinen, tavoittaa eroosio lopulta moreenipatjan alla olevan kallioperän. Kallion rikkinäinen pintakaan ei kestä jäätikköjoen eroosiota, vaan siitä irtoaa pintakalliota pois ja vasta ehjä kallio voi pysäyttää eroosion. Ehjä kalliopintakin voi vielä kulua sileäksi, mitä todistavat silokalliopinnat ja hiidenkirnut kurujen pohjilla. Ne ovat syntyneet, kun veden kuljettamat kivet ovat kulutaneet puhdasta kivipintaa riittävän pitkään.


title: Subglasiaalinen uoma

text: Pois kulkeutunut maa- ja kiviaines osallistui jäätunnelien rauhallisimmissa osissa harjujaksojen muodostamiseen ja jäätunnelien ulkopuolella jäätikköjokisuiston tai sandurin muodotamiseen. Jäätunnelien uomat jäivät paljaiksi vain, mikäli kaikki hiekka, sora ja kivet tempautuivat veden vietäviksi jäätikkötunnelin muihin osiin. Tällaisia kohtia tiedetään olleen niissä maaston kohdissa, missä vesi virtasi jäätunnelissa rinnettä alaspäin tai missä kallioperän ruhjeissa ja murroksissa olevissa kapeikoissa oli vedenvirtauksta kiihdyttävä kohta.


title: Subglasiaalinen uoma

text: Suomessa subglasiaalisia kuruja löytyy erityisen paljon Pohjois-Suomessa, missä mannerjäätikkö suli merenpinnan yläpuolella. Näitä ovat esimerkiksi


title: Anna Olsson

text: Anna Olsson (o.s. Dahlberg (s. 1. toukokuuta 1976 Gundmundrå, Ruotsi) on entinen ruotsalainen maastohiihtäjä. Hän oli erikoistunut sprinttimatkoille.


title: Anna Olsson

text: 2005 Oberstdorfin MM-hiihdoissa Dahlberg sijoittui sprintissä neljänneksi. 4. helmikuuta 2006 hän saavutti Davosissa ensimmäisen maailmancupin osakilpailuvoittonsa, sprintissä. Samana kevättalvena hän 2006 Torinon olympialaisissa voitti yhdessä Lina Anderssonin kanssa sprintin perinteisen tyylin parikilpailussa olympiakultaa. Henkilökohtaisessa sprintissä hän oli kymmenes. Sapporon MM-kilpailuissa 2007 hän sijoittui sprintissä neljänneksi ja Liberecissä 2009 viidenneksi. Parisprintissä hän saavutti hopeaa. Vancouverin olympialaisissa 2010 hän oli sprintissä neljäs ja 30 kilometrillä yhdeksäs. Samalla kaudella hän voitti Tukholman maailmancup-sprintin.


title: Anna Olsson

text: Olsson on sijoittunut sprintticupin kokonaispisteissä kolmanneksi kausilla 2003–2004 ja 2004–2005.


title: Anna Olsson

text: Olsson lopetti uransa kauden 2009–2010 jälkeen.


title: Anna Olsson

text: Anna Olsson avioitui kesällä 2008 hiihtäjä Johan Olssonin kanssa.


title: Alevtina Koltšina

text: Alevtina Koltšina (s. 11. marraskuuta 1930 Pavlovski, Permin aluepiiri) on neuvostoliittolainen maastohiihdon olympiavoittaja ja seitsenkertainen maailmanmestari.


title: Alevtina Koltšina

text: Cortina d'Ampezzon 1956 olympialaisissa Koltšina saavutti hopeaa Neuvostoliiton viestijoukkueessa ja sijoittui 10 kilometrillä neljänneksi. Lahden MM-kisoissa 1958 hän voitti kultaa sekä 10 kilometrillä että viestissä. Neljä vuotta myöhemmin Zakopanen MM-kisoissa hän uusi mestaruutensa kympillä ja viestissä sekä voitti kultaa myös viiden kilometrin kilpailussa.


title: Alevtina Koltšina

text: Innsbruckin 1964 olympialaisissa Koltšina voitti viestikultaa ja saavutti pronssia viidellä kilometrillä sekä sijoittui 10 kilometrillä seitsemänneksi. Oslon MM-kisoissa 1966 Koltšina saavutti jälleen kultaa viidellä kilometrillä ja viestissä, mutta jäi kymmenellä kilometrillä hopealle maannaisensa Klavdija Bojarskihin taakse. Vielä Grenoblen 1968 olympialaisista Koltšina saavutti pronssia viidellä kilometrillä ja viestissä sekä sijoittui 10 kilometrillä seitsemänneksi.


title: Alevtina Koltšina

text: Koltšinan aviomies Pavel Koltšin oli myös aikanaan huippuhiihtäjä. Koltšinit muuttivat asumaan Viroon ja heille myönnettiin urheilusaavutustensa myötä maan kunniakansalaisuus.


title: Vagit Alekperov

text: Vagit Jusufovitš Alekperov, (s. 1. syyskuuta 1950 Baku, Azerbaidžanin SNT) on Venäjän azerbaidžanilainen oligarkki. Alekperov on Venäjän suurimpiin kuuluvan öljy-yhtiö Lukoilin pääjohtaja. Kansallisuudeltaan hän on azeri.


title: Vagit Alekperov

text: Forbesin vuoden 2018 listauksessa Alekperov oli noin 16,4 miljardin dollarin netto-omaisuudella mitattuna Venäjän kuudenneksi ja maailman 78. rikkain henkilö. Alekperov on naimisissa ja hänellä yksi lapsi. Hänellä on hyvät suhteet Venäjän presidenttiin Vladimir Putiniin.


title: Vagit Alekperov

text: Alekperov syntyi Bakussa, Azerbaidžanin neuvostotasavallassa vuonna 1950. Hänen isänsä Jusuf työskenteli öjykentillä koko ikänsä, ja Vagit seurasi isänsä jalanjälkiä saaden 18-vuotiaana ensimmäisen työpaikkansa alalta. Isä Jusuf oli azeri-muslimi, joka kuoli poikansa ollessa nuori. Äiti Tatjana oli puolestaan venäläinen ortodoksi. Valmistuttuaan Azerbaidžanin öljy- ja petrokemian-instituutista hän kouluttautui insinööriksi ja työskenteli Kaspianmeren öljykentillä. Alekperov lähetettiin vuonna 1979 Länsi-Siperiaan, missä hänestä tuli myöhemmin paikallisen öljy- ja kaasutuottajan "Kogalymneftgazin" johtaja. Vuonna 1990 hänet nimitettiin Neuvostoliiton öljyn- ja kaasuntuotannosta vastaavaksi apulaisministeriksi.


title: Vagit Alekperov

text: Ministerinä Alekperov käytti valtaansa ajamalla Venäjän kolmen suurimman öljykentän yhdistämistä yhdeksi yhtiöksi. Vuonna 1991 nämä kolme öljykenttää, Langepas, Urai ja Kogalymneft, yhdistettiin yhdeksi valtionyhtiöksi, joka sai nimen LUKoil. Alekperov luopui ministerintehtävistään ja aloitti yhtiön pääjohtajana. Vuoden 1993 yksityistämisen myötä LUKoilin hallinta siirtyi Alekperovin käsiin.


title: Vagit Alekperov

text: Nykyään Lukoil kuuluu maailman suurimpien öljy-yhtiöiden joukkoon. Monien muiden oligarkkien tapaan myös Alekperov on toiminut myös media- ja pankkimaailmassa.


title: Oleg Deripaska

text: Oleg Vladimirovitš Deripaska (, s. 2. tammikuuta 1968 Dzeržinsk, Neuvostoliitto) on venäläinen oligarkki.


title: Oleg Deripaska

text: Liike-elämän aikakauslehti Forbes listasi maaliskuussa 2007 hänet maailman 40. rikkaimmaksi henkilöksi. Deripaska on naimisissa. Hänen vaimonsa kuuluu Venäjän entisen presidentin Boris Jeltsinin perheeseen. Venäjän oligarkeista hänellä uskotaan olevan parhaat yhteydet presidentti Vladimir Putiniin.


title: Oleg Deripaska

text: Hän omistaa holdingyhtiön "Bazovyi element" (), joka hallitsee alumiiniyhtiötä "RUSAL" (), autonvalmistajaa "GAZ" (), lentokoneiden valmistajaa "Aviacor" () ja vakuutusyhtiötä "Ingosstrah" ().


title: Oleg Deripaska

text: Oleg Deripaska valmistui Moskovan valtiollisesta yliopistosta vuonna 1993 ja vuonna 1996 hän valmistui Plehanovin talousakatemiasta (). Vuosina 1994–1997 hän työskenteli "Sajanogorsk Smelter" -yhtiön toimitusjohtajana ja vuosina 1997–2001 "Sibirski Aluminiumin" pääjohtajana.


title: Oleg Deripaska

text: Vuonna 2003 Deripaska omisti puolet "RusAl"-alumiiniyhtiöstä. Saman vuoden aikana hän osti 25 prosenttia lisää omistusta toiselta oligarkilta Roman Abramovitšilta. Loput 25 prosenttia hän osti oligarkeilta Boris Berezovski ja Badri Patarkatsišvili vuosien 2003 ja 2004 aikana.


title: Oleg Deripaska

text:
Deripaska osti vuonna 2006 suuren rakennusyrityksen "Razvitiye". Myyjänä oli oligarkki Suleiman Kerimov. Kesällä 2007 osti viisi prosenttia General Motors -yhtiön osakkeista. Osuuden markkina-arvo oli 655 miljoonaa euroa.
Sijoituksistaan huolimatta Deripaskalle ei ole myönnetty viisumia Yhdysvaltoihin vuoden 1998 jälkeen. Syitä ei ole ilmoitettu.


title: Oleg Deripaska

text: Deripaskalla on asunto Lontoossa Belgrave Squaressa sekä 120 miljoonan euron huvijahti "Queen K" Välimerellä.


title: Oleg Deripaska

text: Deripaskan liiketoimet ajautuivat vaikeuksiin syksyllä 2008 kansainvälisen finanssikriisin myötä. Valtion kehityspankki Vnešekonombank myönsi RUSALille 4,5 miljardia US$ lainaa valuuttaluottojen maksuun länsimaisille pankeille.


title: Oleg Deripaska

text: Lokakuussa 2006 RusAl, Sual holding ja sveitsiläinen Glencore International päättivät liittää yritystensä alumiinitoiminnot RUSAL-nimen alle. Yrityksestä tuli maailman suurin alumiinin tuottaja. Oleg Deripaska sai 66 prosentin osuuden uudesta yrityksestä. Vastaavasti Sual holdingin omistanut oligarkki Viktor Vekselberg sai 22 prosenttia.


title: Oleg Deripaska

text: Deripaskan omistama Bazovyi element on yrittänyt saada haltuunsa myös Ilim Pulpin tehtaita ja samoin myös Arkangelin alueella Novodvinskissä sijaitsevan kartonkitehtaan. Samoin myös Balahnassa sijaitsevan sanomalehtipaperitehdas OAO Volgan kyseenalaistamalla sen yksityistämisen 1994. Bazovyi Element on yhteistyössä omistajana OOO LPK Kontinental Menedžementin kanssa, joka kuuluu OOO Kontinentalinvest -ryhmään.


title: Assar Rönnlund

text: Bernt Assar Rönnlund (3. syyskuuta 1935 Säven – 5. tammikuuta 2011 Uumaja) oli ruotsalainen maastohiihtäjä.


title: Assar Rönnlund

text: Rönnlund voitti Zakopanen MM-hiihdoista 1962 kultaa 15 kilometrillä ja viestissä ja sijoittui hopealle 50 kilometrillä. Samana vuonna hänet palkittiin Svenska Dagbladetin kultamitalilla. 1964 Innsbruckin olympiakisoissa hän voitti jälleen viestikultaa ja oli 50 kilometrillä hopealla. Vielä Grenoblessa 1968 hän hiihti Ruotsin joukkueessa viestihopeaa.


title: Assar Rönnlund

text: Ruotsin mestaruuksia Rönnlund voitti kaikkiaan 14. Vuonna 1967 hän voitti Vaasahiihdon. Salpausselän kisojen 50 km:n hiihdon hän voitti vuosina 1961, 1965 ja 1968 sekä Holmenkollenin voittaja vuosina 1962 ja 1965.


title: Assar Rönnlund

text: Urheilu-uran jälkeen Rönnlund selosti hiihtokilpailuja Ruotsin radiossa. Rönnlundin vaimo, suomalaissyntyinen Toini Gustafsson (o.s. Karvonen) on myös maastohiihdon olympiavoittaja.


title: Bazeado

text: Bazeado on Brighton & Hovessa toimiva brasilialaista maailmanmusiikkia esittävä yhtye. Sãopaulolaissyntyinen Pedro Martins perusti sen vuonna 1999. Yhtyeen ensimmäinen albumi oli "Requebra Nega", joka julkaistiin Mr Bongo -levy-yhtiön kautta vuonna 2001. Sen nimikappale on julkaistu myös kokoelmalevyllä "Travel Hits".


title: Maiao

text:
Maiao on saari Ranskan Polynesiassa. Se kuuluu Seurasaarten ryhmään. Saarella on seitsemän kylää. Saaren pinta-ala on kymmenen neliökilometriä. Maiaon korkein kohta on 154 metriä merenpinnan yläpuolella.
Vuonna 2012 saaren asukasluku oli 335.


title: Mata

text: Mata voi tarkoittaa seuraavia:


title: Mata (Brasilia)

text:
Mata on kunta Brasiliassa. Se sijaitsee Rio Grande do Sulin osavaltiossa. Kunnan arvioitu asukasluku on noin 5 100 (2010) ja pinta-ala 311,883 neliökilometriä.
Matasta on löydetty paljon kivettynyttä puuta, johon voi tutustua puistossa ja museossa.


title: Takapoto

text: Takapoto on saari Ranskan Polynesiassa. Se kuuluu Seurasaariin. Saaren asukasluku oli 501 vuoden 2017 väestönlaskennassa. Asukkaista suurin osa asuu Fakatopateren kylässä. Takapoto sijaitsee kahdeksan kilometriä Takaroan saaresta kaakkoon.


title: Bert van Marwijk

text: Bert van Marwijk (s. 19. toukokuuta 1952 Deventer, Overijsselin provinssi, Alankomaat) on alankomaalainen jalkapallovalmentaja ja entinen hyökkääjä-keskikenttäpelaaja.


title: Bert van Marwijk

text: Pelaajaurallaan Marwijk pelasi 390 ottelua Eredivisiessä, Alankomaiden korkeimmalla sarjatasolla. Alankomaiden maajoukkueessa hän pelasi yhden ottelun. Marwijk ei koskaan pelannut sarjan kärkijoukkueissa, vaan yleensä keskitason seuroissa. Hänen uransa suurimmiksi saavutuksiksi jäi KNVB Cupin voitto 1978. Marwijk pelasi vain viimeisen kautensa kotimaansa ulkopuolella, ja senkin naapurimaassa Belgiassa. Valmentamaan Marwijk ryhtyi pelatessaan MVV Maastrichtissa. Samaan aikaan, kun hän pelasi itse ykkösjoukkueessa, hän valmensi seuran juniorijoukkueita. Marwijkin valmennusura jatkui 1990-luvun alkupuolella pienissä alankomaalaisseuroissa sekä Belgian puolella FC Herderenissä.


title: Bert van Marwijk

text: 1998 hän siirtyi Fortuna Sittardin päävalmentajaksi ja johdatti joukkueen KNVB Cupin finaaliin debyyttikaudellaan. Finaalissa Fortuna taipui AFC Ajaxin käsittelyssä 2–0, mutta menestys toi Marwijkille nimeä.


title: Bert van Marwijk

text: Fortunassa saavutettu yllätysmenestys toi Marwijkille paikan Feyenoordin peräsimessä kesällä 2000, kun arvostettu Leo Beenhakker jätti seuran. Marwijkin johdolla Feyenoord voitti UEFA Cupin 2002 kaatamalla finaalissa Borussia Dortmundin 3–2. Menestys kotimaan kentille jäi kuitenkin vaatimattomammaksi, tuloksena KNVB Cupin finaalitappio FC Utrechtille 4–1 kaudella 2002–03.


title: Bert van Marwijk

text: Marwijk jätti Feyenoordin kesällä 2004 ja siirtyi Borussia Dortmundin peräsimeen. Menestys talousvaikeuksista kärsineessä saksalaisseurassa jäi vaatimattomaksi ja Marwijk sai potkut joulukuussa 2006. Viimeinen niitti oli 1–2 kotitappio Bayer Leverkusenille. Borussia Dortmund piti Marwijkin potkujen aikaan liigassa sijaa 9.


title: Bert van Marwijk

text: Kesällä 2007 Marwijk palasi jälleen Feyenoordiin tavoitteena palauttaa seura mestaruuskantaan yhdeksän vuoden tauon jälkeen. Rotterdamilaisten meno kuitenkin hyytyi kauden vanhetessa ja lopulta seura sijoittui Eredivisiessä vasta kuudenneksi. Balsamia haavoihin toi KNVB Cupin voitto, kun Feyenoord kaatoi finaalissa Rodan 2–0.


title: Bert van Marwijk

text: Maaliskuussa 2008 uutisoitiin, että Marwijk siirtyy EM-kisojen 2008 jälkeen Alankomaiden maajoukkueen uudeksi päävalmentajaksi. Marwijkin johdolla Alankomaat jatkoivat MM2010-karsinnoissa aikaisemmilta vuosilta tutun varmoja otteitaan ja varmistivat ensimmäisenä eurooppalaisjoukkueena paikkansa lopputurnauksessa. Maaliskuun alussa 2010 van Marwijk allekirjoitti vuoteen 2012 ulottuvan sopimuksen KNVB:n kanssa.


title: Bert van Marwijk

text: Marwijkin suojatit jatkoivat varmoja otteitaan myös MM-lopputurnauksessa, johon joukkue eteni ilman tappioita. Lopputurnauksessa "Oranje" taisteli tiensä finaaliin asti pudottaen muun muassa Brasilian puolivälierissä ja välierissä turnauksessa vahvasti pelanneen Uruguayn. Finaalissa tuli vastaan toinen karsintojen tappioton joukkue Espanja ja se tunnetaan eräänä kaikkein aikojen rumimmista MM-finaaleista, sillä siinä jaettiin yhteensä neljätoista varoitusta, joista yhdeksän Hollannille. Hollantilaiset pelasivat loppuottelussa puolustusvoittoista ja säälimätöntä jalkapalloa, jolla onnistuivat viemään ottelun aina jatkoajalle asti. Varsinaisella peliajalla oli Arjen Robbenilla kahteenkin otteeseen tilaisuus ratkaista ottelu Hollannille, mutta tämä tyri molemmat paikat. Jatkoajan toisella puoliskolla John Heitinga lensi ulos saatuaan toisen keltaisen kortin ja lopulta Andrés Iniesta ratkaisi ottelun 116. minuutilla. Mestaruus meni Espanjaan, mutta Marwijk joukkueineen sai Alankomaissa huikean vastaanoton.


title: Bert van Marwijk

text: Joulukuussa 2010 van Marwijk ilmoitti, että jättää todennäköisesti maajoukkuevalmentajan tehtävät EM2012-projektin jälkeen. Alankomaat jatkoi van Marwijkin alaisuudessa loistavia otteitaan myös EM2012-karsinnoissa ja nousi elokuussa 2011 ensimmäistä kertaa FIFA:n maajoukkuerankingin ykköseksi. EM-karsinnoissa Alankomaat voitti lopulta lohkonsa kolmen pisteen erolla Ruotsiin. Joukkue hävisi karsinnoissa vain kerran Ruotsille varmistettuaan jo kisapaikkansa. Joulukuussa 2011 van Marwijk allekirjoitti vuoteen 2016 ulottuvan jatkosopimuksen KNVB:n kanssa.


title: Bert van Marwijk

text: EM-lopputurnauksesta tuli van Marwijkin joukkueelle täydellinen katastrofi. Kahden vuoden takaisen MM-finalistin peli oli sekaisin ja van Marwijk sai kovaa kritiikkiä peluutuksistaan kahdessa ensimmäisessä tappiollisessa ottelussa Tanskaa ja Saksaa vastaan. Alankomaat hävisi lopulta kaikki alkulohkon ottelut, kun myös Portugali voitti sen. Alankomaiden EM-turnaus päättyi lohkovaiheesee ensimmäistä kertaa vuoden 1980 jälkeen. Portugali-ottelun jälkeisessä tiedotustilaisuudessa van Marwijk kieltäytyi vastaamasta jatkoaan koskeviin kysymyksiin. Lopulta Alankomaiden jalkapalloliiton ja van Marwijkin välisten keskustelujen tuloksena osapuolet purkivat sopimuksen kesäkuun lopussa 2012.


title: Bert van Marwijk

text: Syyskuun lopulla 2013 van Marwijk palasi valmennustehtäviin Saksan Bundesliigan kriisijoukkue Hamburger SV:n uutena päävalmentajana. Van Marwijk ei onnistunut kääntämään HSV:n kulkua, vaan seura jatkoi hänen alaisuudessaan edelleen Bundesliigan hännillä. Kahdeksan ottelun tappioputki ja 2-4 kotitappio sarjajumbo Eintracht Braunschweigille johtivat van Marwijkin potkuihin helmikuun puolivälissä 2014.


title: Bert van Marwijk

text: Syykuussa 2015 van Marwijk aloitti Saudi-Arabian jalkapallomaajoukkueen päävalmentajana vuoden mittaisella sopimuksella. Van Marwijk sai päävalmentajakaudellaan runsaasti kritiikkiä osakseen, koska hän ei asunut vakituisesti Saudi-Arabiassa ja seurasi kriitikoiden mielestä liian vähän maan pääsarjan otteluita. Tulokset kuitenkin olivat hyviä ja van Marwijk johdatti Saudi-Arabian MM-lopputurnaukseen 2018. Edellisen kerran Saudi-Arabia oli ollut mukana lopputurnauksessa vuonna 2006. Jatkosopimusneuvottelut maan jalkapalloliiton kanssa päättyivät kuitenkin tuloksettomina ja van Marwijk jätti tehtävänsä vain päivä viimeisen MM-karsintaottelun jälkeen.


title: Bert van Marwijk

text: Tammikuun lopulla 2018 van Marwijkista tuli MM-lopputurnaukseen 2018 selviytyneen Australian maajoukkueen päävalmentaja. Maaliskuussa 2018 Australian liitto vahvisti, että van Marwijkin seuraajaksi lopputurnauksen jälkeen tulee Graham Arnold. Australia hävisi MM-lopputurnauksessa Ranskalle ja Perulle sekä pelasi tasapelin Tanskaa vastaan, joten turnaus päättyi jo alkulohkoon.


title: Purentafysiologia

text: Purentafysiologia on hammaslääketieteellinen tieteenala, joka tutkii purentaelimen rakennetta ja toimintaa sekä purennan toimintahäiriöiden purentavaivojen epidemiologiaa, etiologiaa, diagnostiikkaa ja hoitoa.


title: Purentafysiologia

text: Purentafysiologia on keskeistä hammaslääketiedettä. Kaikessa hammaslääketieteellisessä hoidossa tavoitteena tulisi olla tasapainoisen, hyvin toimivan purennan aikaansaaminen.


title: Ruth Rendell

text: Ruth Barbara Rendell (o.s. "Grasemann"), "paronitar Rendell of Babergh", () oli brittiläinen kirjailija.


title: Ruth Rendell

text: Rendell tunnettiin ennen kaikkea komisario Wexford -romaaneistaan. Wexford-kirjojen lisäksi Rendell kirjoitti psykologisia jännitysromaaneja. Rendelliä kiitetään perinteisen rikoskertomuksen (Agatha Christie, Dorothy L. Sayers) uudistamisesta: murhan tekijän lisäksi pohditaan sitä miksi murha tehtiin. Rendell seurasi vuosien varrella aikaansa ja puuttui yhteiskunnallisiin kysymyksiin kuten rotuennakkoluuloihin ja perheväkivaltaan.


title: Ruth Rendell

text: Rendell kirjoitti omalla nimellään , joista 19:ssä päähenkilö on komisario Wexford, ja lisäksi 11 teosta salanimellä Barbara Vine. Kaikki on kuitenkin julkaistu suomeksi tekijänimellä Ruth Rendell.


title: Ruth Rendell

text: Rendellin vanhemmat olivat opettajia. Hänen äitinsä Ebba Kruse oli ruotsalaissyntyinen mutta viettänyt lapsuutensa Tanskassa. Hänen isänsä Arthur Grasemann oli englantilainen. Rendell vietti lapsuutensa jouluja ja lomia Skandinaviassa ja oppi ruotsia ja tanskaa. Rendell kävi Loughtonissa County High School for Girls. High schoolin jälkeen hänestä tuli paikallislehden Chigwell Timesin toimittaja.


title: Ruth Rendell

text: Rendell tutustui tulevaan mieheensä Don Rendelliin työskennellessään uutistoimittajana. He avioituivat, kun hän oli 20-vuotias, ja vuonna 1953 syntyi poika Simon, joka on nykyisin sosiaalityöntekijä ja asuu Yhdysvalloissa Coloradossa. Pariskunta erosi 1975 mutta avioitui uudelleen kahden vuoden kuluttua. Don Rendell kuoli 1999 eturauhassyöpään.


title: Ruth Rendell

text: Rendellille myönnettiin Brittiläisen imperiumin komentajan kunniamerkki (CBE) vuonna 1996 ja paronitar Rendell of Baberghin elinikäinen arvo vuonna 1997. Hänet valittiin ylähuoneeseen Labourista. Vuonna 1998 Rendell nimettiin puolueen suurimpien yksityisten lahjoittajien luetteloon. Elokuussa 2014 hän oli yksi niistä henkilöstä, jotka allekirjoittivat The Guardianille osoitetun kirjeen, jossa vastustettiin Skotlannin itsenäisyyttä Skotlannin itsenäisyysäänestyksen valmisteluvaiheessa.


title: Ruth Rendell

text: Rendell sai runsaasti erilaisia palkintoja. Monista hänen teoksistaan on tehty elokuva- ja televisiosovituksia. Hän on mukana Darfurin maaseudun lasten auttamistyötä tekevän hyväntekeväisyysjärjestön toiminnassa.


title: Ruth Rendell

text: Rendell sai tammikuussa 2015 aivoinfarktin ja kuoli 2. toukokuuta 2015.


title: Ruth Rendell

text: Rendell kirjoitti kaksi julkaisematonta romaania, ennen kuin "Kuoleman säkeet" ilmestyi 1964. John Long maksoi hänelle siitä . Se oli hänen ensimmäinen jännityskirjansa, jonka päähenkilö oli etsivä; rikoskomisario Wexford. Rendell kertoi, että hän on itse Wexfordin hahmon taustalla. Teoksen "The Monster in the Box" (2009) huhuttiin yleisesti jäävän Wexfordin viimeiseksi tapaukseksi. Niin ei kuitenkaan käynyt, mutta se oli viimeinen romaani, jossa Wexford oli vielä poliisin palveluksessa. Seuraavassa romaanissa "The Vault" hän jäi eläkkeelle.


title: Ruth Rendell

text: Poliisin työtä kuvaavien Wexford-romaanien lisäksi Rendell kirjoitti psykologia rikosromaaneja, joiden teemoina oli pakkomielteinen rakkaus, väärinkäsitykset, sattumien vaikutus ja tarinoiden rikollisten inhimilliset piirteet. Sellaisia teoksia ovat "Kova kuin kivi", "The Face of Trespass", "Live Flesh", "Talking to Strange Men", "The Killing Doll", "Väärinkäsitys " ja "Adam and Eve and Pinch Me".


title: Ruth Rendell

text: Rendell aloitti kolmannenkin aihepiirin vuonna 1986 salanimellä Barbara Vine (nimi on hänen oma toinen etunimensä ja hänen isoäitinsä tyttönimi) ilmestyneellä teoksella "A Dark-Adapted Eye". Muun muassa teokset "King Solomon’s Carpet", "A Fatal Inversion" ja "Asta’s Book" (Yhdysvalloissa "Anna’s Book") tapahtuivat samassa ympäristössä kuin hänen psykologiset rikosromaaninsa, mutta niissä hän kehitteli edelleen ihmisten välisiä väärinymmärryksiä ja perheen salaisuuksien ja salaisten rikosten tahattomia seurauksia. Kirjailijan hienostunutta kirjoitustapaa ja teräviä ihmismieltä koskevia oivalluksia on arvostettu, samoin vakuutavia juonia ja henkilöhamoja. Rendell liitti teoksiinsa viimeisten kuluessa tapahtuneita yhteiskunnallisia muutoksia ja nosti esiin muun muassa sellaisia kysymyksiä kuin perheväkivalta.


title: Ruth Rendell

text: Rikoskomisario Wexford -sarjan televisiointi oli menestys. Pääosia näyttelevät George Baker komisario Wexfordina ja Christopher Ravenscroft etsivä Mike Burdenin roolissa. Sarjan "Ruth Rendell Mysteries" on esitetty Suomessakin 1990-luvulla (myös nimellä " Ylikomisario Wexford"). Rendell kiitti Bakerin näyttelemistä: "Hienoa, että hän teki näyttelijänä [Wexfordista] paljon enemmän ja parempaa kuin kirjailija oli tarkoittanut." Monia muitakin hänen teoksiaan on sovitettu televisiolle ja elokuvaan. Hän sanoi, että Claude Chabrolin elokuvaversio vuodelta 1995 romaanista "Kova kuin kivi" nimellä "Kiveen kirjoitettu", pääosassa Sandrine Bonnaire, oli harvoja hänen teostensa sovituksia, joihin hän on tyytyväinen. Samasta romaanista on myös olemassa elokuva "Mustat muistot" vuodelta 1986, ohjaus Ousama Rawi. Chabrol ohjasi elokuvan "Morsiusneito" 2004, joka perustuu Rendellin romaaniin "Morsiusneito".


title: Ruth Rendell

text: Muita sovituksia ovat "Diary of the Dead" (1976) teoksesta "One Across, Two Down", Pedro Almodóvarin elokuva vuodelta 1997 "Lihan värinä", teoksesta "Syyllisyyden puu" elokuva "Tree of Hands" Granadalle, ohjaus Giles Foster, pääosassa Lauren Bacall, ja toinenkin versio, "Betty Fisher" (2001), käsikirjoitus ja ohjaus Claude Miller.


title: Purentaelin

text: Purentaelin on ihmiskehon toiminnallinen yksikkö, jonka ensisijaisena tehtävänä on ruoan hienontaminen, voitelu ja kuljettaminen ruokatorveen.


title: Purentaelin

text:
Pureskelun lisäksi se osallistuu myös nielemiseen, hengittämiseen ja puhumiseen.
Purentaelin muodostuu siihen anatomisesti ja toiminnallisesti liittyvistä rakenteista. Sen
tärkeimmät rakenteet ovat leukanivelet, puremalihakset, ala- ja yläleuan luut, hampaisto
tukikudoksineen, suuret- ja pienet sylkirauhaset, huulten, poskien ja kielen lihakset sekä
purentaelintä ympäröivät pehmytkudokset. Purentaelimen verenkierrosta huolehtii oma
verisuonisto. Sen lihaksistoa hermottaa keskus- ja ääreishermosto. Edellä mainittujen
lihasten lisäksi pään, kaulan ja niskan alueen lihakset osallistuvat purentaelimen toimintoihin.


title: Purentaelin

text:
Purentaelin muodostaa siis hyvin monitahoisen anatomisfysiologisen kokonaisuuden, jonka
yhden osan vaurioituminen voi aiheuttaa koko purentaelimen toiminnan tasapainon häiriintymisen. Näin ollen toimintahäiriöiden syntymekanismien ymmärtäminen edellyttää
suhteellisen laajaa elimistön rakenteen ja toiminnan tuntemusta.


title: Suupatologia

text: Suupatologia on hammaslääketieteellinen tieteenala, joka tutkii varsinaisten hammassairauksien sijaan etenkin suun ja leukojen alueen limakalvosairauksia. Suupatologian oppisisällöissä on päällekkäisyyttä dermatologian, knk-tautien ja hammassairauksien kanssa.


title: Kariologia

text:
Kariologia eli kovakudos- ja infektiosairaudet on hammaslääketieteellinen tieteenala, joka tutkii karieksen etiologiaa, epidemiologiaa, patogeneesia, diagnostiikkaa, ehkäisyä ja hoitoa. Lisäksi kariologian alaan kuuluu suun ja leukojen infektiosairaudet.
Karies on tarttuva bakteerisairaus. Ihmisen suussa elää erittäin runsas bakteerijoukko, joka alkaa muodostua heti synnytyksen jälkeen. Ensimmäiset suun normaaliflooran bakteerit ovat peräisin jo äidin synnytyskanavasta. Syntymän jälkeen lapsi on tekemisissä ympäristön bakteereiden kanssa ja osa niistä asettuu pysyvästi suuonteloon. Varhaislapsuuden olosuhteilla on suuri merkitys sille, tuleeko suun bakteerikannasta terveyttä edistävä vai sairautta aiheuttava.
Keskeinen bakteeri karieksen synnyssä on "Streptococcus mutans". Lapsi saa sen yleensä tartuntana läheisiltä aikuisilta.
Kariologiset tutkimukset ovat osoittaneet kaksi tärkeää seikkaa:


title: Kariologia

text:
Mutans bakteerilla on kyky tuottaa happoa, jonka avulla se liuottaa hampaan pintaa, kiillettä. Tätä ilmiötä kutsutaan demineralisaatioksi. Erityisen suurta hapon tuotto on aterioiden jälkeen, jolloin syntyy ns. happohyökkäys. Happohyökkäyksen voimakkuus on riippuvainen nautitusta ravinnosta. Jalostetut hiilihydraatit, varsinkin sokerit ovat tässä suhteessa erittäin vahingollisia hampaille.
Happohyökkäysten välillä sylki pyrkii korjaamaan hampaan pinnan vaurioita. Tätä ilmiötä kutsutaan remineralisaatioksi.


title: Endodontia

text: Endodontia on hammaslääketieteellinen tieteenala, joka tutkii pulpan anatomiaa ja fysiologiaa sekä pulpaan liittyvien sairauksien etiologiaa, epidemiologiaa, patogeneesia, diagnostiikkaa, ehkäisyä ja hoitoa.


title: Parodontologia

text: Parodontologia eli suubiologia on hammaslääketieteellinen tieteenala, joka tutkii parodontiumin anatomiaa ja fysiologiaa sekä parodontiumin sairauksien etiologiaa, epidemiologiaa, patogeneesia, diagnostiikkaa, ehkäisyä ja hoitoa.


title: Hammaslääketiede

text: Hammaslääketiede on lääketieteellinen tieteenala, joka tutkii purentaelimen, hampaiston, suun ja leukojen anatomiaa ja fysiologiaa ja lisäksi suusairauksien, vammojen ja kehityshäiriöiden etiologiaa, diagnosointia ja hoitoa.


title: Hammaslääketiede

text: Valtaosa hammaslääketieteen toiminnoista liittyy tavallisimpiin niin sanottuihin hammassairauksiin eli hammaskarieksen, ientulehduksen ja/tai niiden seurausten hoitoon. Tämän ohella hammaslääketiede edustaa erikoisaloineen ensisijaista asiantuntemusta myös monien muiden suun- ja leukojen alueen sairauksien diagnostiikassa sekä hoidossa. Näitä ovat leuka- ja kasvoluun murtumat, suun ja leukojen kasvaimet ja tulehdukset, leukojen alueen kasvu- ja kehityshäiriöt, suun limakalvosairaudet, leukanivelsairaudet, sylkirauhassairaudet sekä osa pään ja kasvojen kiputiloista. Koska suun alueen sairaudet monin tavoin heijastuvat myös muuhun elimistöön, on näiden hoidossa kysymys myös yksilön yleisen terveyden hoidosta.


title: Hammaslääketiede

text: Kliininen hammaslääketiede


title: Hammaslääketiede

text: Diagnostinen hammaslääketiede


title: Hammaslääketiede

text: Muut


title: Michael Mols

text: Michael Alexander Mols (s. 17. joulukuuta 1970, Amsterdam, Pohjois-Hollanti, Alankomaat) on alankomaalainen entinen jalkapalloilija, joka edusti mm. Eredivisiessä pelaavaa ADO Den Haagia.


title: Michael Mols

text: Uransa Eendracht'82:ssa aloittanut Mols on edustanut urallaan myös SC Cambuuria, FC Twenteä ja FC Utrechtia kotimaassaan sekä Glasgow Rangersia Skotlannissa. Hän pelasi myös nuorempana Amsterdamin Ajaxin juniorijoukkueissa. Hänen uransa koki pahan takaiskun vuonna 1999 hänen saadessaan Mestarien liigan ottelussa vakavan polvivamman.


title: Michael Mols

text: "(kausi, seura, ottelut, maalit)"


title: Infinity Engine

text: Infinity Engine on pelimoottori, jonka avulla voi luoda isometrisestä näkökulmasta pelattavia tietokoneroolipelejä. BioWare kehitti pelimoottorin Battleground Infinity -peliä varten. Battleground Infinity muuntui sittemmin Baldur's Gate -pelin pohjaksi, ja Bioware käytti pelimoottoria kaikissa sarjan peleissä. BioWare myös lisensoi pelimoottorin Interplayn Black Isle Studios -tiimille.


title: Infinity Engine

text: Infinity Enginen avulla suunnitelluissa peleissä on kolmannen persoonan isometrinen näkökulma eli pelihahmot kuvataan yläviistosta. Taustat ovat kaksiulotteisia ja esirenderoituja. Pelimoottori tukee kuuden hahmon roolipelejä. Infinity Enginen seuraaja on Biowaren Aurora Engine, jota on käytetty Neverwinter Nights -pelissä.


title: Infinity Engine

text: Pelimoottorin korvaajaksi on kehitetty avoimen lähdekoodin GemRB.


title: Suu- ja leukakirurgia

text: Suu- ja leukakirurgialla tarkoitetaan purentaelimen ja siihen liittyvien kudosten sairauksien, tapaturmien ja puutosten diagnostiikkaa sekä niiden kirurgista ja siihen liittyvää muuta hoitoa.


title: Suu- ja leukakirurgia

text: Leukakirurgia oli Suomessa aikaisemmin kirurgisten tautien suppea erikoisala. Säännöt koskivat ennen 1.7.1966 laillistettuja lääkäreitä, ja ne edellyttivät lääketieteen lisensiaatin tutkinnon lisäksi kirurgisten tautien spesialiteettia sekä kahden vuoden lisäkoulutusta sen jälkeen.


title: Suu- ja leukakirurgia

text: Suukirurgia on Suomessa ollut hammaslääketieteen erikoisala vuodesta 1975. Koulutuksen aloittamisen edellytyksenä oli toimiminen hammaslääkärinä kahden vuoden ajan laillistamisen jälkeen. Erikoistumisaika oli 4 vuotta. Suukirurgia muuttui leukakirurgian tapaan suu- ja leukakirurgiaksi vuonna 1999.


title: Suu- ja leukakirurgia

text: Kansainvälisen suosituksen mukaan suukirurgian ja leukakirurgian erikoisalat yhdistettiin suu- ja leukakirurgiaksi Suomessa vuodesta 1999. Suu- ja leukakirurgia on asetusten mukaan sekä lääketieteen että hammaslääketieteen erikoisala. Koulutusaika on kuusi vuotta.


title: Suu- ja leukakirurgia

text: Suu- ja leukakirurgia voidaan jakaa osa-alueisiin seuraavasti:


title: Denny Landzaat

text: Denny Landzaat (s. 6. toukokuuta 1976 Amsterdam, Pohjois-Hollanti, Alankomaat) on alankomaalainen jalkapalloilija, joka edustaa Eredivisiessä pelaavaa FC Twenteä.


title: Denny Landzaat

text: Landzaat on Amsterdamin Ajaxin junioriakatemian kasvatteja. Vuonna 1996 Alankomaiden mestaruuden voittanut Landzaat on edustanut myös MVV Maastrichtia, Willem II:sta ja AZ Alkmaaria. Hän kuului Alankomaiden maajoukkueen vakiokalustoon, ja oli mukana vuoden 2006 MM-kilpailuissa.


title: Valenciennes FC

text: Valenciennes FC on ranskalainen jalkapalloseura Valenciennesin kaupungista. Se on perustettu vuonna 1913.